text:
KGAOLO 13
Bagoeledi ba Mmušo ba ya Dikgorong tša Tsheko
1, 2. (a) Ke’ng seo baetapele ba bodumedi ba ilego ba kgona go se dira ka modiro wa boboledi, eupša baapostola ba ile ba arabela bjang? (b) Ke ka baka la’ng baapostola ba ile ba se kwe taelo ya gore ba se ke ba dira boboledi?
E BE e le ka moragonyana ga Pentekoste ya 33 C.E. Phuthego ya Bokriste ya kua Jerusalema e be e sa tšwa go hlongwa dibekeng tše sego kae tše di fetilego. Go molaleng gore Sathane o be a bona ye e le nako e botse ya go e hlasela. O be a nyaka go e fediša le pele e ka tia. Gateetee Sathane o ile a tsena ditaba gare gomme baetapele ba bodumedi ba thibela modiro wa go bolela ka Mmušo. Lega go le bjalo, baapostola ba ile ba tšwela pele ba bolela ka sebete, gomme banna ba bantši le basadi ba ‘dumela go Morena.’—Dit. 4:18, 33; 5:14.
2 Ba galefile, baganetši bao ba ile ba hlasela baapostola gape—mo lekgeng le ba ba golega ka moka ga bona. Eupša bošego morongwa wa Jehofa o ile a bula mejako ya kgolego, ke moka ge bosele baapostola ba boela ba dira boboledi! Ba ile ba golegwa gape gomme ba išwa pele ga babuši bao ba bego ba ba latofatša ka gore ba tshetše taelo ya gore ba se ke ba dira boboledi. Baapostola ba ile ba araba tatofatšo yeo ka sebete ka gore: “Modimo ke mmuši yo re swanetšego go mo kwa go e na le go kwa batho.” Babuši bao ba ile ba galefa kudu moo ba bego ba nyaka go “bolaya” baapostola. Eupša metsotsong yeo e kotsi, morutiši wa Molao yo a bego a tšeelwa godimo yo a bitšwago Gamaliele o ile a lemoša babuši bao ka gore: “Itlhokomeleng, . . . le se ke la tshwenyana le banna ba, ba tlogeleng.” Babuši bao ba ile ba tšea keletšo ya gagwe ke moka ba lokolla baapostola. Banna ba bao ba botegago ba ile ba dira’ng? Ba sa boife selo, ba ile ba tšwela pele “ba sa kgaotše ba ruta e bile ba tsebatša ditaba tše dibotse ka Kriste, yena Jesu.”—Dit. 5:17-21, 27-42; Die. 21:1, 30.
3, 4. (a) Ke mokgwa ofe wo Sathane a bego a dutše a o diriša go hlasela batho ba Modimo? (b) Re tlo ahlaahla’ng kgaolong ye le dikgaolong tše pedi tše di latelago?
3 Molato woo wa kgorong ya tsheko morago kua ka 33 C.E. e bile tiragalo ya mathomo ya gore mmušo o lwantšhe phuthego ya Bokriste, eupša e be e se ya mafelelo. (Dit. 4:5-8; 16:20; 17:6, 7) Mehleng yeno, Sathane o sa dutše a tutueletša baganetši ba borapedi bja therešo go hlohleletša babuši gore ba thibele modiro wa rena wa boboledi. Baganetši ba latofaditše batho ba Modimo ka ditsela tše di fapafapanego. Ba bangwe ba bolela gore re ferekanya setšhaba—ba re re bahlolampherefere. Ba bangwe ba re re balwantšha mmušo; mola ba bangwe ba bolela gore re bagwebi—ba re re babapatši. Bana babo rena ba ile ba ya dikgorong tša tsheko ka dinako tša maleba go yo hlatsela gore ditatofatšo tšeo ke maaka. Mafelelo e bile afe? Diphetho tša dikgorong tša tsheko tšeo di dirilwego nywagasomeng e fetilego di go kgoma bjang lehono? Anke re ahlaahleng ditsheko tše sego kae gomme re bone kamoo di re thušitšego go “[lwela] le go [thea] ka molao ditaba tše dibotse.”—Bafil. 1:7.
4 Kgaolong ye re tlo ahlaahla kamoo re lwetšego tshwanelo ya rena ya go dira modiro wa boboledi ka bolokologi. Dikgaolong tše pedi tše di latelago re tlo ahlaahla tše dingwe tša dintwa tša semolao tšeo re di lwelego e le gore re dule re se karolo ya lefase le go phela ka ditekanyetšo tša Mmušo wa Modimo.
Na re Bahlolampherefere Goba re Bathekgi ba Botegago ba Mmušo wa Modimo?
5. Ke ka baka la’ng bagoeledi ba Mmušo ba ile ba swarwa mafelelong a bo-1930, gona bao ba etelelago pele ba ile ba nagana go gata mogato ofe?
5 Mafelelong a bo-1930, metse ka moka le dilete tša kua United States of America di ile tša gapeletša Dihlatse tša Jehofa gore di be le mangwalo a molao goba laesense gore di kgone go dira modiro wa tšona wa boboledi. Eupša bana babo rena ba ile ba se kgopele dilaesense tšeo. Laesense e be e ka felelwa ke nako, e bile ba be ba dumela gore ga go na mmušo wo o nago le matla a go ganetšana le taelo yeo Jesu a e neilego Bakriste ya gore ba bolele molaetša wa Mmušo wa Modimo. (Mar. 13:10) Ka baka leo, bagoeledi ba Mmušo ba makgolo ba ile ba swarwa. E le gore ba thuše, bao ba etelelago pele ka mokgatlong ba ile ba nagana go ya kgorong ya tsheko. Morero wa bona e be e le go bontšha mmušo wa naga yeo gore dithibelo tše o di beetšego Dihlatse ga di molaong. Le gona ka 1938 go ile gwa direga selo se itšego seo se ilego sa lebiša tshekong yeo e buletšego tše dingwe dikgoro. Go ile gwa direga’ng?
6, 7. Lapa la ga Cantwell le ile la diragalelwa ke’ng?
6 Mesong e mengwe ya Labobedi ka April 26, 1938, Newton Cantwell wa nywaga e 60; mosadi wa gagwe Esther; le barwa ba bona e lego Henry, Russell le Jesse—ka moka ga bona e le babulamadibogo ba ba kgethegilego—ba ile ba tšea leeto la go ya bodireding motseng wa New Haven, kua Connecticut. Ge e le gabotse, ba be ba itokišeleditše go se boe gae letšatšing leo. Ka baka la’ng? Ka gobane ba be ba kile ba swarwa ka makga a mmalwa, ka gona ba be ba lemoga gore ba ka swarwa gape. Eupša seo ga se sa ka sa dira gore lapa la ga Cantwell le kgaotše go bolela molaetša wa Mmušo. Ba ile ba fihla New Haven ba sepela ka dikoloi tše pedi. Newton o be a otlela koloi ya lapa yeo e bego e tletše ka dikgatišo tše di theilwego Beibeleng le dikeramafomo tše dinyenyane, mola Henry wa nywaga e 22 a be a otlela koloi yeo e nago le segodišamodumo. Go etša ge ba tsebile e sa le pele, ka morago ga diiri tše sego kae ba ile ba emišwa ke maphodisa.
7 Sa pele, Russell wa nywaga e 18 o ile a swarwa, ke moka ka morago gwa swarwa Newton le Esther. Jesse wa nywaga e 16 o ile a lebelela a le kgojana ge batswadi ba gagwe le mogolwagwe ba tšewa ke maphodisa. Henry o be a dira boboledi ka thoko e nngwe ya toropo, ka gona Jesse yo monyenyane o be a šetše a nnoši. Lega go le bjalo, o ile a tšea keramafomo ya gagwe gomme a tšwela pele ka boboledi. Banna ba babedi ba Makatholika ba ile ba dumela gore Jesse a bapale polelo ya Ngwanabo rena Rutherford yeo e bego e na le sehlogo se se rego, “Manaba.” Eupša ge ba dutše ba e theeditše, e ile ya ba galefiša kudu moo ba ilego ba nyaka go itia Jesse. Jesse o ile a tloga go bona ka khutšo, eupša ka moragonyana ga moo, lephodisa la mo emiša. Ka go re’alo, Jesse le yena o ile a feleletša a swerwe. Maphodisa a ile a se bone Kgaetšedi Cantwell molato, eupša a bona Ngwanabo rena Cantwell le barwa ba gagwe molato. Lega go le bjalo, ba ile ba lokollwa ka peile lona letšatšing leo.
8. Ke ka baka la’ng kgoro ya tsheko e ile ya phara Jesse Cantwell ka molato wa gore o hlola mpherefere?
8 Ka morago ga dikgwedi tše sego kae, lapa la ga Cantwell le ile la tšwelela kgorong ya tsheko kua New Haven ka September 1938. Newton, Russell le Jesse ba ile ba bonwa molato wa go tšama ba kgopela meneelo ba se na laesense ya go dira bjalo. Go sa šetšwe go ipiletša leboelela Kgorongkgolo ya Tsheko ya Connecticut, Jesse o ile a pharwa ka molato wa go tshwenya batho—go thwe o hlola mpherefere. Ka baka la’ng? Ka gobane banna ba babedi ba Makatholika bao ba ilego ba theetša polelo ya Ngwanabo rena Rutherford ba ile ba nea bohlatse kgorong ya tsheko gore polelo yeo e boletše gampe ka bodumedi bja bona le go ba galefiša. Bana babo rena bao ba bego ba etelela pele ka mokgatlong wa rena ba ile ba leka gore Kgorokgolo ya Tsheko ya Connecticut e phumole molato woo ka go ipiletša Kgorongkgolo ya Tsheko ya U.S.—e lego kgoro e phagamego kudu nageng yeo.
9, 10. (a) Kgorokgolo ya Tsheko ya U.S. e ile ya dira phetho efe molatong wa lapa la ga Cantwell? (b) Phenyo yeo e re hola bjang lehono?
9 Go thoma ka March 29, 1940, Moahlodimogolo Charles E. Hughes le baahlodigotee le yena ba seswai ba ile ba theetša mabaka a Ngwanabo rena Hayden Covington, e lego ramolao wa Dihlatse tša Jehofa. * Ge ramolao wa mmušo wa Connecticut a tšweletša mabaka a gagwe e le ge a leka go bontšha gore Dihlatse ke bahlolampherefere, moahlodi yo mongwe o ile a mmotšiša gore: “Na ga se therešo gore molaetša wo Kriste Jesu a bego a o bolela o be o sa ratwe ke batho ba mehleng ya gagwe?” Ramolao yoo o ile a araba ka gore: “Go bjalo, le gona ge e ba ke gopola gabotse, Beibele e bile e bolela seo se ilego sa diragalela Jesu ka ge a be a bolela molaetša woo.” A mantšu a makatšago gakaakaang! A sa lemoge, ramolao yo o ile a swantšha Dihlatse le Jesu gomme a tswalanya mmušo le bao ba ilego ba ahlola Jesu. Ka May 20, 1940, Kgorokgolo ya Tsheko ya U.S e ile ya ema le Dihlatse.
10 Ke’ng se se kgethegilego ka phetho ya Kgoro ye? E ile ya thuša gore go se be le mmušo le ge e le ofe wa tikologo goba wa naga wo o bego o ka šitiša tokologo yeo batho ba nago le yona ya bodumedi. Go oketša moo, Kgoro e ile ya hwetša gore boitshwaro bja Jesse “bo be bo sa . . . hlole mpherefere goba go tshwenya batho.” Ka go re’alo, phetho yeo e ile ya bontšha batho ka moka gore Dihlatse tša Jehofa ga se bahlolampherefere. A phenyo e kgolo gakaakaang bakeng sa bahlanka ba Modimo! Phenyo yeo e re hola bjang lehono? Ramolao yo e lego Hlatse o re: “Tshwanelo ya go hlankela Jehofa ka bolokologi re sa boife dithibelo tše di sego molaong e dumelela rena Dihlatse lehono go bolela le batho ka molaetša wa kholofelo ditikologong tša gabo rena.”
Na re Balwantšhammušo Goba re Bagoeledi ba Therešo?
11. Bana babo rena ba Canada ba ile ba swarega ka lesolo lefe, gona ka baka la’ng?
11 Ka bo-1940, Dihlatse tša Jehofa kua Canada di ile tša lebeletšana le kganetšo e šoro. Ka go re’alo, ka 1946, bana babo rena ba ile ba swarega ka lesolo la matšatši a 16 la go sepediša pampišana ya sehlogo se se rego, Quebec’s Burning Hate for God and Christ and Freedom Is the Shame of All Canada. Morero wa lesolo leo e be e le go tsebiša setšhaba gore Mmušo o amogile batho tokologo ya bodumedi. Pampišana ye ya matlakala a mane e ile ya pepentšha ka mo go tseneletšego meferefere yeo e hlohleleditšwego ke baruti, bosehlogo bja maphodisa le bošoro bja dihlopha tša bahlolampherefere kgahlanong le bana babo rena ba profenseng ya Quebec. Pampišana yeo e itše: “Dihlatse tša Jehofa di tšwela pele go golegwa ka tsela e sego molaong. Go na le melato e ka bago e 800 yeo e pharilwego dihlatse tša Jehofa Greater Montreal.”
12. (a) Baganetši ba ile ba arabela bjang lesolong la go sepediša pampišana? (b) Bana babo rena ba ile ba pharwa ka molato ofe? (Bona le mongwalo wa ka tlase.)
12 Tonakgolo ya Quebec e lego Maurice Duplessis, o ile a dirišana le Villeneuve e lego Mopišopomogolo wa Roma Katholika go lwantšha pampišana yeo ka go thoma ntwa ya mahlomahwibidu le Dihlatse. Palo ya melato e ile ya oketšega ka lebelo go tloga go e 800 go ya go e 1 600. Kgaetšedi yo mongwe wa mmulamadibogo o itše: “Maphodisa a ile a re golega gantši kudu moo re ilego ra se sa tseba gore re golegilwe ka makga a makae.” Dihlatse tšeo di bego di hwetšwa di sepediša pampišana yeo di be di pharwa ka molato wa go gatiša dikgatišo tšeo go thwego di lwantšha mmušo. *
13. Ke bomang ba mathomo bao ba ilego ba sekišetšwa molato wa gore ba lwantšha mmušo, gona kgoro e ile ya dira phetho efe?
13 Ka 1947, Ngwanabo rena Aimé Boucher le barwedi ba gagwe e lego Gisèle wa nywaga e 18 le Lucille wa nywaga e 11, e bile ba mathomo ba go sekišetšwa molato wa gore ba lwantšha mmušo. Ba ile ba sepediša dipampišana tša Quebec’s Burning Hate kgauswi le polase ya bona dithabeng tša ka borwa bja Motse wa Quebec, eupša o be o ka se nagane ka bona e le bahlolampherefere. Ngwanabo rena Boucher e be e le monna yo a ikokobeditšego le yo boleta yo a bego a itlhokomeletše polasana ya gagwe a se na mathata gomme a fela a eya toropong ka karikana yeo e gogwago ke pere. Lega go le bjalo, lapa la gagwe le ile la lebeletšana le tše dingwe tša ditlaišo tšeo di boletšwego ka pampišaneng yeo. Moahlodi wa tshekong yeo, yo a bego a hloile Dihlatse, o ile a gana go dumela bohlatse bja gore lapa la ga Boucher ga le na molato. Go e na le moo, o ile a dumelelana le basekiši ba bona gore pampišana ye e tsoša dintwa le gore ba ga Boucher ba swanetše go bonwa molato. Ka mantšu a mangwe, moahlodi yo o be a re: Go bolela therešo ke molato! Aimé le Gisèle ba ile ba bonwa molato wa go sepediša dikgatišo tša rena tšeo go thwego di lwantšha mmušo, gomme Lucille yo monyenyane le yena a lahlelwa kgolegong matšatši a mabedi. Bana babo rena ba ile ba ipiletša Kgorongkgolo ya Tsheko ya Canada, e lego kgoro e phagamego kudu nageng yeo, yeo e ilego ya dumela go theetša molato woo.
14. Bana babo rena kua Quebec ba ile ba arabela bjang nakong ya tlaišo?
14 Ka yona nako yeo, bana babo rena le dikgaetšedi kua Quebec ba ile ba tšwela pele ba bolela molaetša wa Mmušo ka sebete go sa šetšwe go dula ba hlaselwa o šoro—gantši ba eba le mafelelo a mabotse. Nywageng e mene ka morago ga lesolo la go sepediša pampišana ka 1946, Dihlatse tša kua Quebec di ile tša oketšega go tloga go tše 300 go ya go tše 1 000! *
15, 16. (a) Kgorokgolo ya Tsheko ya Canada e ile ya dira phetho efe molatong wa lapa la ga Boucher? (b) Phenyo ye e bile le mafelelo afe go bana babo rena le go batho ba bangwe?
15 Ka June 1950, Kgorokgolo ya Tsheko ya Canada, yeo e bego e bopša ke baahlodi ba senyane, e ile ya theetša molato wa Aimé Boucher. Ka morago ga dikgwedi tše tshelelago, ka December 18, 1950, Kgoro e ile ya ema le rena molatong woo. Ka baka la’ng? Ngwanabo rena Glen How, e lego ramolao wa Dihlatse, o hlalositše gore Kgoro e dumelelane le mabaka a rena a gore motho o tla swanelwa ke go diriša bošoro goba go hlola mpherefere ge e ba a nyaka go “lwantšha mmušo.” Lega go le bjalo, pampišana ya Quebec’s Burning Hate “ga e kgothaletše dilo tše bjalo, ka go re’alo e bontšha tokologo ya polelo yeo motho yo mongwe le yo mongwe a nago le yona.” Ngwanabo rena How o okeditše ka gore: “Ke ile ka iponela ka mahlo kamoo Jehofa a re thušitšego go fenya.” *
16 Ruri phetho ye ya Kgorongkgolo ya Tsheko e bile phenyo e kgolo kudu bakeng sa Mmušo wa Modimo. E ile ya phumola melato e mengwe ka moka e 122 ya gore dikgatišo tša Dihlatse di lwantšha mmušo wa Quebec. Go oketša moo, phetho ya Kgoro e ile ya ra gore ga bjale badudi ba Canada le ba dinageng tšeo di kilego tša bušwa ke Brithania ba na le tokologo ya go botša balaodi seo ba se nyakago mmušong. Go feta moo, phenyo ye e ile ya fediša ditlhaselo tša mmušo wa Quebec le tša kereke ya moo tša go leka go thibela modiro wa Dihlatse tša Jehofa. *
Na re Babapatši Goba re Bagoeledi ba Mafolofolo ba Mmušo wa Modimo?
17. Mebušo e mengwe e leka bjang go laola modiro wa rena wa boboledi?
17 Go etša Bakriste ba lekgolong la pele la nywaga, bahlanka ba Jehofa lehono “ga [se] babapatši ba lentšu la Modimo.” (Bala 2 Bakorinthe 2:17.) Lega go le bjalo, mebušo e mengwe e leka go laola modiro wa rena wa boboledi ka go diriša melao yeo e laolago dikgwebo. Anke re ahlaahleng melato e mebedi ya kgorong ya tsheko yeo e bontšhitšego gore Dihlatse tša Jehofa ke bagoeledi ba Mmušo wa Modimo e sego babapatši.
18, 19. Balaodi ba bagolo kua Denmark ba ile ba leka bjang go thibela modiro wa rena wa boboledi?
18 Denmark. Ka October 1, 1932, go ile gwa thewa molao wa gore go fošagetše go rekiša dikgatišo o se na laesense. Lega go le bjalo, bana babo rena ga se ba ka ba dira dikgopelo tša dilaesense tšeo. Letšatšing le le latelago, bagoeledi ba bahlano ba ile ba fetša letšatši ka moka ba bolela ditaba tše dibotse toropong ya Roskilde yeo e lego bokgole bja dikhilomithara tša ka godimo ga tše 30 ka bodikela bja motsemošate wa Denmark e lego Copenhagen. Ge letšatši le dikela, mogoeledi yo mongwe e lego August Lehmann, o be a nyameletše. Maphodisa a be a mo sware ka ge a be a re o rekiša dikgatišo a se na laesense.
19 Ka December 19, 1932, August Lehmann o ile a tšwelela kgorong ya tsheko. O ile a dumela gore o be a etela batho a ba nea dikgatišo tše di theilwego Beibeleng, eupša a gana gore o be a di rekiša. Kgoro e ile ya dumelelana le yena. E itše: “Mosekišwa yo . . . o kgona go itlhokomela ka tša ditšhelete, le gona ga se [a] ka a ikhola ka modiro woo, e bile ao e be e se maikemišetšo a gagwe, go e na le moo, modirong woo o dirišitše tšhelete ya gagwe ka noši.” Kgoro e ile ya ema le Dihlatse gomme ya phetha ka gore modiro wa Lehmann o ka “se lebelelwe e le go rekiša.” Lega go le bjalo, manaba a batho ba Modimo a be a ikemišeditše go thibela modiro wa boboledi nageng yeo ka moka. (Ps. 94:20) Ramolao wa setšhaba o ile a dira boipiletšo go ba go fihla Kgorongkgolo ya naga. Bana babo rena ba ile ba arabela bjang?
20. Kgorokgolo ya Tsheko ya Denmark e ile ya dira phetho efe, gona bana babo rena ba ile ba arabela bjang?
20 Bekeng yeo Kgorokgolo ya Tsheko e bego e tlo theetša molato wa August Lehmann ka yona, Dihlatse tša kua Denmark di ile tša šoma ka mafolofolo bodireding. Ka Labobedi, October 3, 1933, Kgorokgolo ya Tsheko e ile ya tsebiša phetho ya yona. E ile ya dumelelana le phetho ya kgoro ya tikologong ya gore August Lehmann ga se a tshela molao. Phetho ye e ile ya ra gore Dihlatse di ka tšwela pele di bolela ditaba tše dibotse ka bolokologi. E le go bontšha Jehofa gore ba a mo leboga ge a ba thušitše go fenya, bana babo rena le dikgaetšedi ba ile ba ba mafolofolo le go feta bodireding. Ga e sa le Kgorokgolo e dira phetho yeo, bana babo rena kua Denmark ba kgonne go tšwela pele ka modiro wa bona wa boboledi ba sa šitišwe ke mmušo.
21, 22. Kgorokgolo ya Tsheko ya U.S. e ile ya dira phetho efe molatong wa Ngwanabo rena Murdock?
21 United States. Ka Sontaga, February 25, 1940, mmulamadibogo yo a bitšwago Robert Murdock, yo Monyenyane, le Dihlatse tše dingwe tše šupago ba ile ba swarwa ba dira boboledi kua Jeannette, e lego motse wa kgauswi le Pittsburgh, seleteng sa Pennsylvania. Ba ile ba pharwa ka molato wa go sepedišetša batho dikgatišo ba se na dilaesense. Ka morago ga go ipiletša Kgorongkgolo ya Tsheko ya U.S., Kgoro yeo e ile ya dumela go theetša molato wa bona.
22 Ka May 3, 1943, Kgorokgolo ya Tsheko e ile ya tsebiša phetho ya yona gomme ya ema le Dihlatse. Kgoro yeo e ile ya gana taba ya gore Dihlatse di swanetše go ba le dilaesense ka gobane seo se be se bolela gore “di na le molato ge di diriša tshwanelo yeo di e neilwego ke Molaotheo wa Naga.” Kgoro e ile ya fediša molao wa motseng woo ka go bolela gore “o šitišana le tokologo ya batho ya go gatiša dikgatišo le tokologo ya bodumedi.” Ge Moahlodi William O. Douglas a be a tsebiša phetho ya tše dintši tša ditho tša Kgoro yeo, o boletše gore modiro wa Dihlatse tša Jehofa “ga se go fo ruta batho Beibele; e bile ga se go fo nea batho dikgatišo tše di theilwego Beibeleng. Eupša o akaretša dilo tšeo ka bobedi.” O okeditše ka gore: “Modiro wo o swanetše go šireletšwa ka molao go swana le kamoo go šireletšwago dikereke le go ruta ka kerekeng.”
23. Ke ka baka la’ng diphenyo tša kgorong ya tsheko tša 1943 di le bohlokwa go rena lehono?
23 Phetho ye ya Kgorongkgolo ya Tsheko e bile phenyo e kgolo kudu go batho ba Modimo. E ile ya tloga e kgonthišetša gore re bagoeledi ba Mmušo wa Modimo, e sego babapatši. Letšatšing leo le sa lebalegego ka 1943, Dihlatse tša Jehofa di ile tša fenya melato e 12 ya e 13 Kgorongkgolo ya Tsheko, go akaretša le molato wa Murdock. Diphetho tše tša kgorong ya tsheko di re thušitše kudu melatong ya morago bjale yeo go yona baganetši ba rena ba sa dutšego ba re ganetša go bolela molaetša wa Mmušo phatlalatša le ka ntlo le ntlo.
“Modimo ke Mmuši yo re Swanetšego go mo kwa go e na le go kwa Batho”
24. Re arabela bjang ge mmušo o thibela modiro wa rena wa boboledi?
24 Ka ge re le bahlanka ba Jehofa, re leboga kudu ge mebušo ya lefase e re dumelela go bolela molaetša wa Mmušo wa Modimo ka bolokologi. Lega go le bjalo, ge mmušo o thibela modiro wa rena wa boboledi, re diriša mekgwa e mengwe go o tšwetša pele. Go swana le baapostola, ‘re swanetše go kwa Modimo go e na le go kwa batho.’ (Dit. 5:29; Mat. 28:19, 20) Ka nako e swanago, re ipiletša dikgorong tša tsheko gore di tloše dithibelo tšeo medirong ya rena. Ela hloko mehlala e latelago e mebedi.
25, 26. Ke’ng seo se dirilego gore bana babo rena kua Nicaragua ba ye Kgorongkgolo ya Tsheko ya moo, gona mafelelo e bile afe?
25 Nicaragua. Ka November 19, 1952, Donovan Munsterman, yo e bego e le moromiwa e bile e le mohlanka wa lekala o ile a tsena ka Ofising ya Bofaladi motsengmošate wa Nicaragua e lego Managua. O be a laetšwe go tla go Molaodi Arnoldo García, yo a bego a okamela ofisi yeo. Molaodi yoo o ile a botša Donovan gore Dihlatse tša Jehofa ka moka tša Nicaragua ga di “sa dumeletšwe go ruta batho dithuto tša tšona le go tšwela pele ka mediro ya tšona ya borapedi.” Ge Donovan a botšiša lebaka la seo, Molaodi García o ile a mo hlalosetša gore Dihlatse ga se tša hwetša tumelelo go tonakgolo ya mmušo ya go dira boboledi le gore di latofatšwa ka go re ke makomanisi. Ke bomang bao ba bego ba re latofatša? E be e le baruti ba Roma Katholika.
26 Gateetee Ngwanabo rena Munsterman o ile a ipiletša go Mokgatlo wa Mmušo le wa Madumedi le go Mopresidente Anastasio Somoza García, eupša gwa se be le nko e tšwago lemina. Ka gona bana babo rena ba ile ba fetoša tsela yeo ba bego ba dira dilo ka yona. Ba ile ba tswalela Holo ya Mmušo, ba swara diboka ka dihlotswana, ba kgaotša go dira modiro wa seterateng, eupša ba se tlogele go bolela molaetša wa Mmušo. Ka nako e swanago, ba ile ba kgopela Kgorokgolo ya Tsheko ya Nicaragua go tsena ditaba gare, ba e kgopela gore e tloše dithibelo tšeo mmušo o ba beetšego tšona. Dikuranta di ile tša phatlalatša thibelo yeo le dikagare tša kgopelo ya bana babo rena, gomme Kgorokgolo ya dumela go theetša molato woo. Mafelelo e bile afe? Ka June 19, 1953, Kgorokgolo e ile ya gatiša phetho yeo e dumelelanego ka yona ya go ema le Dihlatse. E ile ya hwetša gore thibelo yeo e tshela molaotheo wa gore batho ba diriše tokologo ya polelo, ya go dira dilo go ya ka matswalo a bona le ya go bolela ditumelo tša bona. Le gona e ile ya laela mmušo wa Nicaragua gore o lokiše tsela yeo o dirišanago le Dihlatse.
27. Ke ka baka la’ng batho ba Nicaragua ba ile ba makatšwa ke phetho ya Kgoro, gona bana babo rena ba ile ba lebelela phenyo ye bjang?
27 Batho ba Nicaragua ba ile ba makatšwa ke ge Kgorokgolo ya Tsheko e be e ema le Dihlatse. Go fihla ka nako yeo, tutuetšo ya baruti e be e le matla kudu moo Kgoro ye e bego e phema go hlwa e elwa le bona. Le gona balaodi ba bagolo ba mmušo ba be ba na le matla a magolo kudu moo Kgoro e bego e dumelelana le bona dilong tše dintši. Bana babo rena ba be ba kgodišegile gore ba fentše molato woo ka thušo ya Kgoši ya bona gomme ba tšwela pele ba bolela ditaba tše dibotse.—Dit. 1:8.
28, 29. Go ile gwa ba le phetogo efe kua Zaire magareng ga bo-1980?
28 Zaire. Magareng ga bo-1980, go be go na le Dihlatse tše e ka bago tše 35 000 kua Zaire, yeo ga bjale e bitšwago Democratic Republic of Congo. Lekala le be le aga meago e mengwe e mefsa e le gore le kgone go hlokomela mediro yeo e oketšegago ya Mmušo. Ka December 1985, go ile gwa swarwa kopano ya ditšhabatšhaba motsengmošate wa moo e lego Kinshasa, gomme baeng ba 32 000 bao ba tšwago dikarolong tše dintši tša lefase ba tlatša lepatlelo la moo. Eupša maemo a bahlanka ba Jehofa a ile a thoma go fetoga. Go ile gwa direga’ng?
29 Ngwanabo rena Marcel Filteau, e lego moromiwa yo a tšwago Quebec, Canada, yo a ilego a tlaišwa nakong ya pušo ya Duplessis, ka nako yeo o be a hlankela kua Zaire. O boletše seo se diragetšego ka gore: “Ka March 12, 1986, bana babo rena bao ba bego ba etelela pele ba ile ba newa lengwalo leo le bego le ba tsebiša gore mokgatlo wa Dihlatse tša Jehofa wa Zaire ga o sa le molaong.” Lengwalo leo le be le saennwe ke mopresidente wa naga yeo e lego Mobutu Sese Seko.
30. Komiti ya Lekala e ile ya swanelwa ke go dira phetho efe e kgolo, gona e ile ya fihlelela phetho efe?
30 Letšatšing le le latelago, radiong ya setšhaba go ile gwa dirwa tsebišo e latelago: “Re ka se sa tsoga re kwele ka Dihlatse tša Jehofa mo [Zaire].” Gateetee bana babo rena ba ile ba thoma go tlaišwa. Diholo tša Mmušo di ile tša senywa, bana babo rena ba amogwa dithoto ka šiši, ba swarwa, ba išwa dikgolegong le go itiwa. Gaešita le bana ba Dihlatse ba ile ba lahlelwa kgolegong. Ka October 12, 1988, mmušo o ile wa tšea dithoto tša lekaleng gomme Mašole a Mmušo a dula meagong ya lekala. Bana babo rena bao ba bego ba etelela pele ba ile ba kgopela go boledišana le Mopresidente Mobutu, eupša ba se hwetše karabo. Ka yona nako yeo, Komiti ya Lekala e ile ya swanelwa ke go dira phetho e kgolo kudu ya gore: “Na re swanetše go ipiletša Kgorongkgolo ya Tsheko, goba re tšwe re eme?” Timothy Holmes, yoo ka nako yeo e bego e le moromiwa e bile e le molomaganyi wa Komiti ya Lekala nageng yeo, o gopola ka gore: “Re ile ra kgopela Jehofa gore a re nee bohlale le tlhahlo.” Ka morago ga go rapela ka mo go tseneletšego, komiti ye e ile ya nagana gore ye ga se nako e botse ya go ipiletša kgorong ya tsheko. Go e na le moo, e ile ya swarega kudu ka go hlokomela bana babo rena le go leka go hwetša ditsela tša go tšwetša pele modiro wa boboledi.
“Tshekong yeo, re ile ra bona gore Jehofa o kgona go fetoša dilo”
31, 32. Kgorokgolo ya Tsheko ya Zaire e ile ya dira phetho efe e kgahlišago, gona phetho yeo e ile ya kgoma bana babo rena bjang?
31 Go ile gwa feta nywaga e mmalwa. Mmušo o ile wa se sa gatelela Dihlatse kudu, gomme ditshwanelo tša batho tša thoma go hlompšha nageng yeo. Komiti ya Lekala e ile ya phetha ka gore ye ke nako e botse ya go ipiletša Kgorongkgolo ya Tsheko ya Zaire gore thibelo yeo e tlošwe. Se se makatšago ke gore Kgorokgolo e ile ya dumela go theetša kgopelo ya rena. Ke moka ka January 8, 1993, mo e nyakilego go ba nywaga e šupago ga e sa le mopresidente a dumeletše go thibelwa ga modiro wa rena, Kgoro e ile ya phetha ka gore mmušo wa Zaire o gataketše ditshwanelo tša Dihlatse, gomme thibelo ya tlošwa. Nagana gore seo se be se e ra go reng! Baahlodi ba ile ba bea maphelo a bona kotsing ka go fetoša phetho ya mopresidente wa naga! Ngwanabo rena Holmes o re: “Tshekong yeo, re ile ra bona gore Jehofa o kgona go fetoša dilo.” (Dan. 2:21) Phenyo ye e ile ya matlafatša tumelo ya bana babo rena. Ba ile ba bona gore Kgoši ya rena e lego Jesu, o hlahlile batho ba gagwe go tseba nako ya maleba ya go gata mogato le kamoo ba bego ba swanetše go o gata ka gona.
32 Ka ge ga bjale thibelo e be e tlošitšwe, ofisi ya lekala e ile ya dumelelwa go bitša baromiwa, go aga meago e mefsa ya lekala le go amogela dikgatišo tše di theilwego Beibeleng go tšwa dinageng dišele. * Ruri bahlanka ba Modimo lefaseng ka bophara ba thaba kudu ge ba bona kamoo Jehofa a šireletšago batho ba gagwe moyeng!—Jes. 52:10.
“Jehofa ke Mothuši wa ka”
33. Re ithuta’ng dintweng tše sego kae tša dikgorong tša tsheko tšeo re di ahlaahlilego ka boripana?
33 Dintwa tše sego kae tša dikgorong tša tsheko tšeo re di ahlaahlilego mo di hlatsela gore Jesu o phethagaditše kholofetšo ya gagwe yeo e rego: “Ke tla le nea mantšu ao le tlago go a bolela gotee le bohlale tšeo baganetši ba lena ka moka ba ka se kgonego go di ganetša goba go di ngangiša.” (Bala Luka 21:12-15.) Mabakeng a mangwe, go molaleng gore Jehofa o ile a tšweletša bo-Gamaliele ba mehleng yeno gore ba emele batho ba gagwe goba o tutueleditše baahlodi le boramolao bao ba nago le sebete gore ba lwele toka. Jehofa o dirile gore dibetša tša baganetši ba rena di se šome. (Bala Jesaya 54:17.) Kganetšo e ka se thibele modiro wa Modimo.
34. Ke ka baka la’ng diphenyo tša rena dikgorong tša tsheko di makatša, gona di hlatsela’ng? (Bona le lepokisi le le rego, “ Diphenyo tše Dikgolo tša Dikgorong tše di Phagamego tša Tsheko Tšeo di Thušitšego Gore Modiro wa go Bolela ka Mmušo o Tšwele Pele.”)
34 Ke ka baka la’ng diphenyo tša rena dikgorong tša tsheko di makatša? Ela se hloko: Dihlatse tša Jehofa ga se batho ba maemo goba bao ba nago le tutuetšo setšhabeng. Ga re boute, ga re thekge masolo a mekgatlo ya dipolotiki goba go reka boradipolotiki. Go feta moo, bao gare ga rena ba swanelwago ke go tšwelela dikgorong tše di phagamego tša tsheko gantši ba lebelelwa e le “ba sa rutegago le ba tlwaelegilego.” (Dit. 4:13) Ka gona, ge re bolela therešo, dikgoro tša tsheko ga di na matla a magolo a gore di be kgahlanong le baganetši ba rena ba matla ba bodumedi le ba dipolotiki e le gore di re thuše. Lega go le bjalo, dikgoro tša tsheko di ile tša ema le rena ka makga a mantši! Diphenyo tša rena dikgorong tša tsheko di hlatsela gore re sepela ‘gotee le Kriste, e bile re bonwa ke Modimo.’ (2 Bakor. 2:17) Ka go re’alo, re bolela go etša moapostola Paulo gore: “Jehofa ke mothuši wa ka; nka se boife.”—Baheb. 13:6.
^ par. 9 Molato wo wa Cantwell Kgahlanong le Mmušo wa Connecticut, e bile wa mathomo go melato e 43 yeo Ngwanabo rena Hayden Covington a ilego a swaragana le yona Kgorongkgolo ya Tsheko ya U.S. a emela bana babo rena. O hwile ka 1978. Mosadi wa gagwe e lego Dorothy o hlankete Jehofa ka potego go fihlela a ehwa ka 2015 a na le nywaga e 92.
^ par. 12 Molato wo o be o theilwe molaong wa naga wa 1606. Molao woo o be o dumelela baahlodi go bona motho molato ge e ba ba nagana gore seo a se boletšego se tsošitše dintwa—gaešita le ge selo seo motho yoo a se boletšego e le therešo.
^ par. 14 Ka 1950, badiredi ba nako e tletšego ba 164 ba ile ba hlankela kua Quebec—go akaretša dialoga tše 63 tša Gilead tšeo ka go rata di ilego tša amogela kabelo yeo go sa šetšwe kganetšo e šoro yeo e bego e di letetše nageng yeo.
^ par. 15 Ngwanabo rena W. Glen How e be e le ramolao yo a nago le sebete yoo go tloga ka 1943 go fihla ka 2003, a lwetšego Dihlatse tša Jehofa melatong e mentši dikgorong tša tsheko kua Canada le dinageng tše dingwe.
^ par. 16 Ge o nyaka go tseba mo go oketšegilego ka molato wo, bala sehlogo se se rego, “The Battle Is Not Yours, but God’s” ka go Phafoga! ya Seisemane ya April 22, 2000, matlakala 18-24.
^ par. 32 Mašole a mmušo a ile a feleletša a tlogile meagong ya lekala; eupša meago e mefsa ya lekala e ile ya agwa lefelong le lengwe.
Ithute ka mo go oketšegilego
Dihlatse tša Jehofa—Di Bontšha Tumelo ka Mediro, Karolo 2: Seetša a se Bonege
Jesu o ile a laela balatedi ba gagwe gore ba “dire batho ba ditšhaba ka moka barutiwa.” Ka baka la tlaišo le ditlhohlo tše dintši, Barutwana ba Beibele ba ile ba bona seo se bolelwago ke go bonega ga seetša.


c: text/html

text:
MAHUMO AO A LEGO KA LENTŠUNG LA MODIMO | JESAYA 11-16
Tsebo ya Jehofa e tla Tlala Lefase ka Moka
Seo boporofeta bjo bo bego bo se bolela go Baisiraele
Ge Baisiraele ba be ba etšwa bothopša Babilona ba le tseleng ya go ya gae goba ba le nageng e tsošološitšwego, ba be ba sa swanela go boifa dibata tša nageng goba batho bao ba swanago le dibata.
—Es 8:21, 22
Kamoo boporofeta bjo bo phethagalago ka gona mehleng ya rena
Tsebo ya Jehofa e fetošitše dimelo tša batho. Batho bao ba bego ba rata dintwa ga bjale ba na le khutšo. Tsebo ya Modimo e dirile gore go be le paradeise ya moya ya lefase ka moka
Kamoo boporofeta bjo bo tlago go phethagala ka gona nakong e tlago
Lefase ka moka le tla fetošwa gore e be lefelo leo le bolokegilego, e be paradeise yeo e nago le khutšo, go ya kamoo Modimo a bego a rerile ka gona go tloga mathomong. Ga go na sebopiwa le ge e le sefe seo se tlago go ba kotsi, e ka ba motho goba phoofolo
Paulo o ile a fetošwa ke go tseba Modimo
Ge e be e sa le Mofarisei, o ile a bontšha mekgwa ya bophoofolo.
—1Ti 1:13
Tsebo e nepagetšego e ile ya fetoša semelo sa gagwe.
—Bakol. 3:8-10.

robotstxt: allowed

filter: keep


text:
Pontšho ya Beibele ya Moswananoši Kua Fora
Baeng ba dikete bao ba bego ba tlile Pontšhong ya Ditšhabatšhaba ya 2014 kua Rouen ka leboa la Fora, ba ile ba gogwa mahlo ke e nngwe ya dintlwana tša go bapatša yeo e bego e na le sehlogo seo se rego: “Beibele—Maabane, Lehono le Gosasa.”
Disekirini tšeo di bego di beilwe ka ntle ga ntlwana yeo di be di bapala karolwana ya bidio ya mangwalo a Beibele a bogologolo ao a ngwalolotšwego ka seatla, gomme bidio ye e ile ya tanya šedi ya baeng ba bantši. Ge ba le ka gare, baeng ba be ithuta ka keletšo e šomago ya Beibele, go nepagala ga yona go tša histori le go tša thutamahlale le go phatlalatšwa ga yona ka bontši.
Pontšho yeo e bontšhitše gape le kamoo Beibele e ilego ya tšwela pele e le gona go theoša le mengwaga le gore ga bjale e ka balwa ke batho ba dibilione ka dibopego tše di fapafapanego tša go phrinthiwa goba tša elektroniki. Baeng ba ile ba hwetša kopi ya mahala ya Phetolelo ya Lefase le Lefsa, e lego phetolelo ya Beibele yeo e tšweleditšwego ke Dihlatse tša Jehofa ka maleme a fetago 120.
Baeng ba bantši ba ile ba bontšha tebogo ka kgato yeo e tšerwego ke Dihlatse ya go dira gore Beibele e hwetšwe ke batho ka moka. Ge mošomi yo a šomago ka go thuša bafsa a be bogetše pontšho yeo a na le sehlopha sa bafsa, o itše: “Beibele ke karolo ya bohwa bja rena ka moka. Ke puku e phelago. Ka mehla ge ke e bala, ke hwetša tharollo ya mathata a ka.”
Mokgekolo wa mengwaga e 60 o be a makaditšwe ke go tseba gore a ka ikhweletša kopi ya mahala ya Beibele. O itše: “Ka moka ga rena re swanetše go thoma go e bala ka gobane re a e hloka!”
Ithute ka mo go oketšegilego
Na Phetolelo ya Lefase le Lefsa e Nepagetše?
Ke ka baka la’ng Phetolelo ya Lefase le Lefsa e sa swane le diphetolelo tše dintši tša Beibele?
Ba Gafetšwe Modiro wa go Fetolela “Dipolelo tše Kgethwa tša Modimo.”—Baroma 3:2
Dihlatse tša Jehofa di dirišitše diphetolelo tše dintši lekgolong le fetilego la mengwaga. Ke ka baka la’ng Dihlatse tša Jehofa di fetolela Beibele Seisemaneng sa mehleng yeno?


text:
Buka ya Mormon
Buka ya Mormon ye mengwalo ye mekgethwa ya sehlopha Latter Day Saint Movement. E gatišitšwe ka 30 Hlakola ke Joseph Smith, Jr. ele Buka ya Mormon: Di ditiragalo tša go ngwalwa ka letsogo la Mormon go di Plates tsa Nephi.
Dibuka tsa Buka ya Mormon[lokiša | edit source]
- Buka ya Pele ya Nephi
- Buka ya Bobedi ya Nephi
- Buka ya Jacob
- Buka ya Enos
- Buka ya Jarom
- Buka ya Omni
- Mantšu a Mormon
- Buka ya Mosiah
- Buka ya Alma
- Buka ya Helaman
- Nephi ya Boraro
- Nephi ya Bone
- Buka ya Mormon
- Buka ya Ether
- Buka ya Moroni


text:
KAROLO YA BOBEDI
Dipelaelo
—“Re Gateletšwe ka Ditsela Tšohle”
“Nna le monna wa ka re ile ra hlalana ka morago ga nywaga e 25. Bana ba ka ba ile ba tlogela phuthego. Ke ile ka ba le malwetši a mantši a šoro. Ke moka ka ba le kgateletšego ya monagano. Ke be ke nagana gore ke paletšwe ke bophelo le gona ke be ke sa hlwe ke sa kgona go kgotlelela. Ke ile ka tlogela go ya dibokeng, gomme ka fola moyeng.”—June.
BATHO ka moka ba tshwenywa ke dipelaelo—go akaretša le batho ba Modimo. Mopsalme o ngwadile gore: “Dikgopolo [goba, “dipelaelo”] tša ka tše di mpherekanyago di be di ata ka go nna.” (Psalme 94:19) Le gona Jesu o itše mehleng ya bofelo, “dipelaelo tša bophelo” di be di tla dira gore go be thata go hlankela Jehofa. (Luka 21:34) Go thwe’ng ka wena? Na o tshwenywa ke mathata a tša ditšhelete, a lapa goba malwetši a itšego? Jehofa a ka go thuša bjang go lebeletšana le ona?
“Matla a Fetago a Tlwaelegilego”
Re ka se kgone go lebeletšana le dipelaelo ka borena. Moapostola Paulo o ngwadile gore: “Re gateletšwe ka ditsela tšohle, . . . re a gakantšhwa . . . ; re lahlelwa fase ke mathata.” Eupša gape o itše ga se ra “pitlaganywa wa go palelwa ke go šutha,” “ga se gore ga re na tsela ya go tšwa” le gona “ga re senywe.” Re thušwa ke’ng gore re kgotlelele? Ke “matla a fetago a tlwaelegilego,” e lego matla a tšwago go Modimo Ramatlaohle, Jehofa.—2 Bakorinthe 4:7-9.
Gopola kamoo nakong e fetilego o ilego wa hwetša “matla a fetago a tlwaelegilego.” Na o sa gopola kamoo polelo e kgothatšago e ilego ya dira gore o tšeele godimo kamoo o ratago Jehofa ka gona? Na tumelo ya gago dikholofetšong tša Jehofa e ile ya matlafala ge o be o ruta ba bangwe ka kholofelo ya Paradeise? Ge re eya dibokeng tša Bokriste gomme re bolela le ba bangwe ka tumelo ya rena, re ba le matla a go kgotlelela dipelaelo tša bophelo le khutšo ya monagano e le gore re hlankele Jehofa re thabile.
‘Latswa o be o Bone Gore Jehofa o Lokile’
Ke therešo gore o ka bona go na le dilo tše dintši tšeo o swanetšego go di dira. Ka mohlala, Jehofa o re kgopela gore re tsome Mmušo pele le gore re ithute ka mehla. (Mateo 6:33; Luka 13:24) Eupša go thwe’ng ge e ba o feditšwe matla ke kganetšo, go se phele gabotse mmeleng, goba mathata a lapa? Goba go thwe’ng ge e ba o se na nako le matla a go ba le phuthego ka baka la mošomo wa gago wa boiphedišo? O ka ikwa o imetšwe ka ge go na le dilo tše dintši tšeo o swanetšego go di dira gomme o se na nako le matla a go di dira. Mohlomongwe o kile wa nagana gore Jehofa o nyaka mo gontši go wena.
Jehofa o kwešiša maemo a rena. Le ka mohla ga a nyake seo se fetago matla a rena. Le gona o a tseba gore go tšea nako gore motho a boele sekeng ka morago ga go ba le mathata le kgateletšego.—Psalme 103:13, 14.
Ka mohlala, ela hloko kamoo Jehofa a ilego a hlokomela moporofeta Eliya. Ge Eliya a be a nolegile moko le go boifa go fihla bokgoleng bja gore a tšhabele lešokeng, na Jehofa o ile a kgalemela moporofeta yo gomme a mo laela gore a boele kabelong ya gagwe? Aowa. Jehofa o ile a romela morongwa wa gagwe gabedi gore a mo tsoše gomme a mo fe dijo. Le ge Jehofa a dirile seo, ka morago ga matšatši a 40, Eliya o be a sa tshwenyegile e bile a boifa. Jehofa o ile a mo thuša bjang gape? Sa pele, Jehofa o ile a mmontšha gore a ka kgona go mo šireletša. Sa bobedi, Jehofa o ile a kgothatša Eliya ka “lentšu la tlasana.” Mafelelong Jehofa o ile a utolla gore go na le batho ba diketekete bao ba bego ba hlankela Modimo ka potego. Go se go ye kae, Eliya e be e le moporofeta yo a fišegago gape. (1 Dikgoši 19:1-19) Re ithuta’ng go se? Ge Eliya a be a imetšwe ke dipelaelo, Jehofa o ile a se mo felele pelo gomme a mo kwela bohloko. Jehofa ga se a fetoga. Ka mo go swanago, o tshwenyegile ka rena.
Nea Jehofa seo o ka se kgonago. O se ke wa bapetša seo o kgonago go se dira gona bjale le seo o bego o kgona go se dira nakong e fetilego. Ka mohlala: Mokitimi yo a kgaoditšego go kitima ka dikgwedi goba nywaga e mmalwa go tla mo tšea nako gore a kitime go etša nakong e fetilego. Ka gona, o thoma ka go kitima ganyenyane gore a tlwaele le gona a kgone go kgotlelela. Bakriste ba swana le bakitimi. Ba ipeela pakane yeo ba ka e fihlelelago. (1 Bakorinthe 9:24-27) Ke ka baka la’ng o sa ipeele pakane e itšego ya moya yeo ga bjale o ka kgonago go e fihlelela? Ka mohlala, o ka ipeela pakane ya go ya dibokeng. Kgopela Jehofa gore a go thuše go fihlelela pakane yeo. Ge o thoma go batamela kgauswi le Modimo, o tla ‘latswa o be o bone gore Jehofa o lokile.’ (Psalme 34:8) Gopola gore selo le ge e le sefe seo o se dirago go bontšha gore o rata Jehofa, go sa šetšwe gore ke senyenyane gakaakang, se bohlokwa go yena.—Luka 21:1-4.
“Kgothatšo Yeo ke Bego ke e Hloka”
Jehofa o ile a matlafatša bjang June gore a kgone go boela go Yena? June o re: “Ga se ka tlogela go rapela Jehofa le go mo kgopela gore a nthuše. Ke moka ngwetši ya ka e ile ya mpotša ka kopano yeo e tlago go ba gona mo motseng. Ke ile ka ba gona kopanong yeo ka letšatši le tee. Ruri go be go le bose go ba gare ga batho ba Jehofa gape! Kopano yeo e be e le kgothatšo yeo ke bego ke e hloka. Ke boetše ke hlankela Jehofa ke thabile. Ga bjale bophelo bja ka bo na le morero. Ke ithutile gore ke hloka bana bešo le dikgaetšedi le gore ke swanetše go amogela thušo ya bona. Ke leboga gore go be go sa na le nako ya gore ke boe ka phuthegong.”
Ithute ka mo go oketšegilego
Dulang le Batamela Jehofa
Re ka batamela bjang kgauswi le Jehofa ka go bea thekinolotši, boemo bja tša maphelo, tšhelete le boikgantšho maemong a swanetšego?


text:
Na Beibele ke Lentšu la Modimo?
“Lengwalo ka moka le buduletšwe ke Modimo gomme le hola ka go ruta, go sola, go lokiša dilo, go laya ka toko, gore motho wa Modimo a swanelege ka botlalo, a hlangwe ka mo go feletšego bakeng sa modiro o mongwe le o mongwe o mobotse.”
A MANTŠU a matla gakaakang ao moapostola Paulo a a boletšego mabapi le mohola o mogolo wa Beibele! Ke therešo gore o be a bolela ka karolo ya Beibele yeo e bego e hwetšagala ka nako yeo—mangwalo ao batho ka dinako tše dingwe ba rego ke Testamente ya Kgale. Eupša ge e le gabotse mantšu a gagwe a šoma ka tsela e swanago dipukung ka moka tše 66 tša Beibele, go akaretša le tšeo di ngwadilwego ke barutiwa ba botegago ba Jesu ba lekgolong la pele la nywaga C.E.
Na o tšeela Beibele godimo kudu bjalo ka Paulo? Na o nagana gore bangwadi ba Beibele ba be ba tloga ba buduletšwe ke Modimo? Bakriste ba lekgolong la pele la nywaga ba be ba nagana bjalo. Tumelo yeo ga se ya ka ya fokotšega nywaga-kgolong e latetšego. Ka mohlala, moruti wa Leisemane wa lekgolong la bo-14 la nywaga John Wycliffe o be a lebelela Beibele e le “molao o sa hwego wa therešo.” The New Bible Dictionary, ge e hlalosa mantšu a Paulo ao a tsopotšwego ka mo godimo, e bolela gore “ge e le gabotse, go budulelwa [ke Modimo] go tiišetša gore sohle seo Beibele e se bolelago ke therešo.”
Go Fetoga ga Boemo bja Kgopolo Mabapi le Beibele
Lega go le bjalo, mehleng ya morago-bjale batho ga ba sa bota Beibele. Puku e bitšwago The World’s Religions, e re: “Ge go bolelwa feela, Bakriste ka moka [ba sa] bota Beibele, bobedi gore e ka hlahla ditiro tša bona le gore e ka bopa ditumelo tša bona.” Lega go le bjalo, seo ga se therešo ge go tliwa go dirišweng ga yona. Batho ba bantši lehono ba lebelela Beibele e le feela “motlwae wa batho o sa botegego.” Gaešita le ge ba lemoga gore bangwadi ba Beibele e be e le batho ba nago le tumelo e tiilego, ba bona bangwadi bao e le feela banna ba fokolago bao ba ilego ba katanela go hlalosa ditherešo tše di tseneletšego tša moya eupša ba se na tsebo le tshedimošo ya lehono.
Ge e le gabotse, batho ba mmalwa kudu lehono ba dumelela Beibele e hlahla menagano le ditiro tša bona e le ka kgonthe. Ka mohlala, ke gakae moo o kwago batho ba re ditekanyetšo tša Beibele tša boitshwaro e fo ba e le tše di šiilwego ke nako e bile ga di šome? Ba bangwe ba ikwa ba lokologile go nyatša melao ya Beibele le melao ya yona ya motheo—goba gaešita le go e hlokomologa ka mo go feletšego ge go bonagala go le kaone go dira bjalo. Ba bangwe bao ba ipitšago Bakriste ba hlokomologa ka go lebanya seo Beibele e se bolelago mabapi le bootswa, bohlotlolo, go se botege le botagwa.
Ke ka baka la’ng go le bjalo? Mathomong a lekgolo la bo-20 la nywaga, lebaka le lengwe le ile la bolelwa ke moepi wa marope Mohlomphegi Charles Marston ka pukung ya gagwe ya The Bible Is True. O itše, batho ba ile ba kitimela go “amogela dikakanyetšo tša bangwadi ba mehleng yeno ntle le go ngongorega,” bangwadi bao ba bego ba hlasela go botega ga Beibele. Na seo e ka ba e le therešo le lehono? O ka lebelela bjang dipono le dithuto tša diithuti tša Beibele tšeo di nyatšago go botega ga Beibele? Bona seo se bolelwago ke sehlogo se se latelago mabapi le taba ye.


text:
POTŠIŠO 8
Ke Eng Seo ke Swanetšego go se Tseba ka go Tlaišwa ka Thobalano?
O BE O TLA DIRA ENG?
Motho yo a ilego a hlasela Annette o ile a mo lahlela fase pele a ka lemoga seo se diregago. Annette o re: “Ke ile ka leka kamoo nka kgonago go lwa le yena. Ke ile ka leka go goeletša eupša lentšu la gana go tšwa. Ke ile ka mo kgorometša, ka mo raga, ka mmetha ka difeise le go mo ngapa. Ka yona nako yeo ke ile ka kwa thipa e ntlhaba ke moka ka felelwa ke matla.”
Ge nkabe o be o le boemong bja go swana le bjoo, o be o tla dira’ng?
EMA GOMME O NAGANE!
Le ge o ka dula o ntšhitše mahlo dinameng ge o sepela bošego, dilo tše mpe di ka direga. Beibele e re: “Yo a nago le lebelo ga a thope sefoka lebelong . . . bao ba nago le tsebo ga ba ratwe; ka gobane nako le ditiragalo tšeo di sa letelwago di ba wela ka moka.”
Ka go swana le Annette, bafsa ba bangwe ba tlaišwa ke motho yo ba sa mo tsebego. Ba bangwe ba hlaselwa ke motho yo ba mo tsebago goba setho sa lapa. Ge Natalie a be a na le mengwaga e lesome feela, o ile a tlaišwa ka thobalano ke mofsa yo a bego a dula kgauswi le ka gabo. O re: “Ke be ke tšhogile kudu e bile ke lewa ke dihlong moo mathomong ke ilego ka se botše motho.”
GA O NA MOLATO
Annette o dula a ipea molato ka seo se diragetšego. O re: “Ke phela ke nagana ka seo se diragetšego bošegong bjoo, ke ikwa okare nkabe ke ile ka leka ka matla go lwa le yena. Taba ke gore ka morago ga gore a ntlhabe ka thipa, ke ile ka tonya. Ke ile ka se sa kgona go dira selo, eupša ke ikwa okare nkabe ke dirile se sengwe.”
Natalie le yena o dula a ipea molato. O re: “Ke be ke sa swanela go nagana gore ke šireletšegile. Batswadi ba ka ba be ba beetše nna le ngwanešo molao wa gore re swanetše go ralokela ka ntle re le ba babedi, eupša ka se ba kwe. Ka gona ke ikwa okare ke dumeletše moagišani wa gešo gore a nkwiše bohloko. Seo se diragetšego se kwišitše lapa la gešo bohloko kudu, gomme ke ipona molato ka go ba bakela bohloko bjoo. Taba yeo e ntshwenya kudu.”
Ge e ba o ikwa go swana le Annette goba Natalie, dula o gopola gore ge motho a katwa ga se gore o tla ba a rata. Batho ba bangwe ba dira gore go katwa go bonagale e se selo, ba bolela gore ke ka tsela yeo bašemane ba lego ka yona le gore ge motho a katwa o ba a ipaketše seo. Eupša ga go na motho yo a swanelwago ke go katwa. Ge e ba o kile wa katwa, o se ke wa ipea molato!
Ke therešo gore go bonolo go bala mantšu ao a rego “o se ke wa ipea molato,” eupša go a dumela go ka ba thata kudu. Batho ba bangwe ga ba bolele gore ba ikwa bjang ka seo se diragetšego gomme ba ipona molato e bile ba nagana ka tsela e fošagetšego. Eupša go homola go thuša mang? Wena goba motho yo a go tlaišitšego? O tla holega ge o ka kgetha go dira selo se itšego.
BOLELA KA SEO SE GO DIRAGALETŠEGO
Beibele e re botša gore ge monna wa go loka e lego Jobo a be a le garegare ga mathata a gagwe, o ile a re: “Ke tla bolela ke šulafaletšwe moyeng!” (Jobo 10:1) Le wena o ka holega ge o ka bolela. Go bolela le motho yo o mmotago go ka go thuša go amogela seo se go diragaletšego gomme wa imologa.
Annette o ile a hwetša gore seo ke therešo. O re: “Ke ile ka bolela le mogwera wa ka yo mogolo, gomme a nkgothaletša gore ke boledišane le bagolo ba sego kae ba phuthegong ya gešo. Ke a leboga gore ke ile ka dira seo a mpoditšego sona. Ba ile ba dula fase le nna ka makga a mmalwa gomme ba mpotša seo ke bego ke nyaka go se kwa, ba mpotša gore seo se diragetšego ga se phošo ya ka. Seo se ntiragaletšego e be e se phošo ya ka.”
Natalie o ile a botša batswadi ba gagwe gore o tlaišitšwe ka thobalano. O re: “Ba ile ba nthekga. Ba ile ba nkgothaletša gore ke bolele ka taba yeo, gomme seo se nthušitše gore ke se ke ka ikwa ke tlalelane le go nyama ka gare.”
Le gona Natalie o ile a homotšwa ke thapelo. O re: “Go bolela le Modimo go nthušitše, kudukudu dinakong tša ge ke be ke ikwa ke sa kgone go boledišana le motho yo mongwe. Ge ke rapela, ke kgona go bolela ke lokologile. Thapelo e dira gore ke ikwe ke na le khutšo e bile ke išitše maswafo fase.”
Le wena o tla hwetša gore go na le “nako ya go alafa.” (Mmoledi 3:3) Itlhokomele mmeleng le maikwelong. Khutša, gomme go feta tše ka moka, bota Jehofa, yena Modimo wa khomotšo yohle.—2 Bakorinthe 1:3, 4.
GE E BA O GODILE GOMME O SWANELEGA GO RATANA
Ge e ba o le ngwanenyana gomme o gapeletšwa go itshwara ka tsela e fošagetšego, ga go na phošo ge o ka bolela o tiišitše wa re: “O se ke wa dira seo!” goba, “Ntlogele!” O se ke wa tšhaba gore lesogana la gago le tla go tlogela. Ge e ba le go tlogela ka baka la taba ye, gona go lokile! O swanelwa ke go hwetša monnanna, yo a tlago go hlompha mmele wa gago le seo o se dumelago.
Tsela yeo o ikwago ka yona e ka go imela kudu. Go re’ng o sa hwetše thušo ka go bolela le motho yo a itšego mabapi le kamoo o ikwago ka gona?
DIPOTŠIŠO TŠA MABAPI LE GO TLAIŠWA KA THOBALANO
Coretta o re: “Ge ke be ke sa tsena sekolo phraemari, bašemane ba be ba nkgoga ka poti gomme ka lenyatšo ba re, ke tlo ikwa ke le kaone kudu ge nka dira thobalano le bona.”
O nagana gore bašemane bao
Ba be ba mo kwera?
Ba be ba bapala le yena ka lerato?
Ba be ba mo tlaiša ka thobalano?
Candice o re: “Ge re be re le ka peseng, mošemane yo mongwe o ile a thoma go nkwera le go ntshwaraswara. Ke ile ka kgapha letsogo la gagwe gomme ka mmotša gore a tloge kgauswi le nna. O ile a ntebelela bjalo ka ge eka ke a gafa.”
O nagana gore mošemane yo o be a dira’ng Candice?
Ba be ba mo kwera?
Ba be ba bapala le yena ka lerato?
Ba be ba mo tlaiša ka thobalano?
Bethany o re: “Ngwageng o fetilego mošemane yo mongwe o be a duletše go mpotša gore o a nthata, le gore o nyaka go intšha le nna le ge ke be ke gana ke tiišitše. Ka dinako tše dingwe o be a ntshwaratshwara. Ke be ke mmotša gore a ntlogele, eupša a gana. Ke moka ka letšatši le lengwe ge ke be ke bofa seeta sa ka, o ile a mpetha ka mo morago.”
Go ya ka wena, na mošemane yo
Ba be ba mo kwera?
Ba be ba bapala le yena ka lerato?
Ba be ba mo tlaiša ka thobalano?
Karabo ya nnete go dipotšišo tše tše tharo ke ya C.
Go tlaišwa ka thobalano go fapana bjang le go bapala ka lerato goba go kwerwa?
Go fapana ka gore ge motho a go tlaiša ka thobalano o tla ba a go gapeletša. Motho yo a go tlaišago o tšwela pele le ge o mmotša gore a go tlogele.
Ithute ka mo go oketšegilego
Nka Dira’ng ge ke Gobošwa ka Thobalano?
Ithute seo go gobošwa ka thobalano e lego sona le seo o ka se dirago ge o gobošwa ka thobalano.


text:
Elisha o Ile a Bona Dikoloi tša Mollo—Na Wena o a di Bona?
Kgoši ya Siria e be e tsoma moporofeta wa Modimo e lego Elisha gomme e ile ya mo hwetša motseng wa Dothane woo o bego o le mmotong e bile o ageleditšwe ka maboto. Bošegong bjoo, mmuši wa Siria o ile a romela dipere tša ntwa, dikoloi tša ntwa le madira go ya Dothane. Ka masa, madira a gagwe a be a šetše a dikaneditše motse.—2 Dikg. 6:13, 14.
Ge modiredi wa Elisha a tsoga gomme a tšwela ka ntle o ile a bona batho bao ba bego ba rometšwe go swara moporofeta yo. O ile a re: “Joo mong wa ka! Re tla dira’ng?” Elisha o ile a re: “O se ke wa boifa, gobane bao ba nago le rena ke ba bantši go feta bao ba nago le bona.” Ke moka moporofeta o ile a rapela a re: “Hle wena Jehofa, bula mahlo a gagwe gore a bone.” Pego e tšwela pele ka gore: “Gateetee Jehofa a bula mahlo a mohlokomedi yoo moo a ilego a bona; gwa bonala dithaba di tletše dipere le dikoloi tša ntwa tša mollo go dikologa Elisha.” (2 Dikg. 6:15-17) Ke eng seo re ka ithutago sona pegong ye le ditiragalong tše dingwe bophelong bja Elisha?
Elisha o be a sa tšhoga ge a be a lebeletšane le madira a Basiria ka ge a be a bota Jehofa e bile a bone matla a Modimo a go kgona go šireletša batho. Ga se ra letela gore go direge mehlolo lehono, eupša re lemoga gore Jehofa o šireletša batho ba gagwe e le sehlopha. Ka kgopolo e itšego, le rena re dikaneditšwe ke dipere le dikoloi tša mollo. Ge e ba re di “bona” ka mahlo a rena a tumelo e bile ka mehla re bota Modimo, re tla ‘dula ka polokego’ gomme ra bona ditšhegofatšo tša Jehofa. (Ps. 4:8) Anke re hlahlobeng kamoo re ka holegago ka gona ditiragalong tše dingwe tša bophelo bja Elisha.
ELISHA O THOMA GO HLANKELA ELIYA
Lebakeng le lengwe ge Elisha a lema tšhemong, moporofeta Eliya o ile a mmatamela gomme a fošetša seaparo sa gagwe sa baporofeta godimo ga gagwe. Elisha o be a tseba seo se bolelwago ke tiragalo yeo. O ile a dira moletlo, a laela batswadi ba gagwe gomme a tloga gae a yo hlankela Eliya. (1 Dikg. 19:16, 19-21) Ka ge Elisha a ile a ikgafela go hlankela Modimo ka botlalo ka moo go ka kgonegago, o ile a ba sedirišwa seatleng sa Jehofa gomme mafelelong a hlankela e le moporofeta legatong la Eliya.
Elisha o ile a hlankela Eliya ka nywaga e ka bago e tshelelago. Nakong yeo, Elisha ke yena “a bego a tšhela meetse diatleng tša Eliya.” (2 Dikg. 3:11) Mehleng yeo, ka tlwaelo batho ba be ba eja ka matsogo, go se na dithipa le diforoko goba dilo le ge e le dife tša go ja. Ka morago ga dijo, mohlanka o be a tšhela meetse diatleng tša mong wa gagwe gore a mo hlapiše tšona. Ka gona, mešongwana e mengwe ya Elisha e be e le ya go nyatšega. Lega go le bjalo, o ile a lebelela go ba mohlokomedi wa Eliya e le tokelo.
Ka mo go swanago lehono, Bakriste ba bantši ba tsenela dibopego tše di fapanego tša tirelo ya nako e tletšego. Ka go dira bjalo, ba šušumetšwa ke tumelo le kganyogo ya bona go diriša matla a bona ka botlalo kamoo ba ka kgonago ka gona go hlankela Jehofa. Tše dingwe tša dikabelo tša bona di nyaka gore ba tloge magaeng a bona gomme ba dire modiro wa Bethele, mediro ya kago, bjalo bjalo—yeo ba bantši ba e lebelelago e le yeo e nyatšegago. Ga go Mokriste yo a swanetšego go lebelela mediro ye e le e nyatšegago goba e le ya tlasana, ka gobane Jehofa o e tšeela godimo kudu.—Baheb. 6:10.
ELISHA O ILE A KGOMARELA KABELO YA GAGWE
Pele Modimo a “rotošetša Eliya magodimong ka ledimo,” o ile a romela moporofeta yoo go tloga Giligala go ya Bethele. Eliya o ile a šišinya gore mothuši wa gagwe a se ke a sepela le yena, eupša Elisha o ile a araba ka gore: “Nka se go tlogele.” Ge leeto le dutše le tšwela pele, Eliya o ile a kgothaletša Elisha ka makga a mangwe gape a mabedi gore a šale, eupša o ile a gana. (2 Dikg. 2:1-6) Go etša ge Ruthe a ile a kgomarela Naomi, Elisha le yena o ile a kgomarela Eliya. (Ruthe 1:8, 16, 17) Ka baka la’ng? Go molaleng gore Elisha o be a tšeela godimo tokelo yeo a bego a e neilwe ke Modimo ya go hlankela Eliya.
Elisha o re beetše mohlala o mobotse. Ge e ba re newa tokelo e itšego ya tirelo mokgatlong wa Modimo, re tla e tšeela godimo kudu ge e ba re gopola gore re hlankela Jehofa. Ga go na tokelo ya go swana le yeo.—Ps. 65:4; 84:10.
“NKGOPELE SEO O NYAKAGO KE GO DIRELA SONA”
Ge banna ba ba babedi ba dutše ba sepela, Eliya o ile a re go Elisha: “Nkgopele seo o nyakago ke go direla sona pele ke tlošwa go wena.” Go swana le ge kgopelo yeo e dirilwego ke Solomone nywaga pejana e be e le ya dilo tša moya, le ya Elisha e be e le bjalo. O ile a kgopela go ‘newa dikarolo tše pedi tša moya wa Eliya.’ (1 Dikg. 3:5, 9; 2 Dikg. 2:9) Kua Isiraele, morwa wa leitšibulo o be a newa dikarolo tše pedi tša bohwa. (Doit. 21:15-17) Ka baka leo, Elisha o ile a kgopela gore a tšewe e le moporofeta yo a hlatlamago Eliya. Go oketša moo, Elisha o be a tloga a nyaka go ba le sebete seo se swanago le sa Eliya, yo a bego a “hufegile ka baka la Jehofa.”—1 Dikg. 19:13, 14.
Eliya o ile a arabela kgopelo ya mohlokomedi wa gagwe ka tsela efe? Moporofeta yoo o ile a araba ka gore: “O kgopetše selo se sethata. Ge o ka mpona nakong ya ge ke tlošwa go wena, gona go tla direga kamoo o kgopetšego ka gona; eupša ge e ba o ka se mpone, gona go ka se be bjalo.” (2 Dikg. 2:10) Karabo ya Eliya ge e le gabotse e be e bolela dilo tše pedi. Sa pele, Modimo ke yena a nnoši yoo a ka dirago gore Elisha a hwetše seo a se kgopetšego. Sa bobedi, Elisha o be a ka newa kgopelo ya gagwe ge e ba a be a ikemišeditše go dula a hlankela Eliya, go sa šetšwe seo se diregago.
SEO ELISHA A SE BONEGO
Modimo o ile a lebelela bjang kgopelo ya Elisha ya gore a newe dikarolo tše pedi tša moya wa Eliya? Pego e re: “Ya re ge ba dutše ba sepela ba tšama ba bolela, ba bona go tšwelela koloi ya ntwa ya mollo le dipere tša mollo gomme tša ba aroganya; ke moka Eliya a rotogela magodimong ka ledimo. Nako ye ka moka ke ge Elisha a bona tšeo.” * Yeo e bile tsela ya Jehofa ya go araba kgopelo ya Elisha. Elisha o ile a bona ge Eliya a tšewa pele ga gagwe, a newa dikarolo tše pedi tša moya wa Eliya gomme a ba moporofeta yo a hlatlamago Eliya.—2 Dikg. 2:11-14.
Elisha o ile a topa seaparo sa baporofeta seo se bego se wele go Eliya gomme a se apara. Seaparo seo se ile sa hlaola Elisha e le moporofeta wa Modimo. Bohlatse bjo bo tlaleletšago gore o kgethilwe bo ile bja bonagala ge ka morago a ile a dira mohlolo wa go arola meetse a Noka ya Jorodane.
Ga go pelaelo gore seo Elisha a se bonego ge Eliya a rotoga ka ledimo se ile sa ba le tutuetšo e matla go yena. Ge e le gabotse, ga se ka mehla moo motho a bonago koloi ya ntwa ya mollo le dipere tša mollo! Se e be e le bohlatse bja karabo e botse ya Jehofa kgopelong ya Elisha. Ge Modimo a araba dithapelo tša rena, ga re bone pono ya koloi ya ntwa e tukago mollo gotee le dipere tša mollo. Eupša re ka kgona go lemoga gore Modimo o diriša matla a gagwe a magolo go kgonthišetša gore thato ya gagwe e a dirwa. Ge re lemoga gore Jehofa o šegofatša karolo ya lefaseng ya mokgatlo wa gagwe, ge e le gabotse re ka bolela gore re “bona” koloi ya gagwe ya legodimong e sepela.—Hesek. 10:9-13.
Elisha o bile le diphihlelo tše dintši tšeo di ilego tša mo kgonthišetša gore Jehofa o na le matla a magolo. Ge e le gabotse, moya o mokgethwa wa Modimo o ile wa thuša moporofeta yo go dira mehlolo e 16, e lego e fetago gabedi palo ya mehlolo yeo e ilego ya dirwa ke Eliya. * Lekga la bobedi leo Elisha a bonego dipere le dikoloi tša ntwa tša mollo e bile nakong ya mathata a kua Dothane go etša ge go hlalositšwe matsenong a sehlogo se.
ELISHA O ILE A BOTA JEHOFA
Le ge a be a dikologilwe ke manaba kua Dothane, Elisha o ile a se boife. Ka baka la’ng? Ka gobane o be a na le tumelo e matla go Jehofa. Le rena re swanetše go ba le tumelo e bjalo. Ka gona, anke re rapeleleng moya o mokgethwa wa Modimo e le gore re bontšheng tumelo le dika tše dingwe tšeo di enywago ke moya o mokgethwa.—Luka 11:13; Bagal. 5:22, 23.
Seo se diragetšego Dothane le sona se ile sa nea Elisha lebaka le le kwagalago la go bota Jehofa le madira a gagwe ao a šireletšago le a sa bonagalego. Moporofeta yoo o ile a lemoga gore Modimo o rometše barongwa gore ba dikanetše motse gotee le barakeledi ba wona. Ka mohlolo Modimo o ile a phološa Elisha le mohlanka wa gagwe ka go otla manaba a bona ka bofofu. (2 Dikg. 6:17-23) Nakong yeo ya mathata, go etša mabakeng a mangwe, Elisha o ile a bontšha tumelo gomme a bota Jehofa ka mo go feletšego.
Go swana le Elisha, anke re boteng Jehofa Modimo. (Die. 3:5, 6) Ge e ba re dira bjalo, “Modimo yena o tla re gaugela a ba a re šegofatša.” (Ps. 67:1) Ke therešo gore ga se ra dikanetšwa ke dikoloi le dipere tša mollo e le ka kgonthe. Lega go le bjalo, nakong e tlago ya “masetlapelo a magolo,” Jehofa o tla re šireletša re le borwarre bja lefase ka bophara. (Mat. 24:21; Kut. 7:9, 14) Go ba go fihla ka nako yeo, anke ka mehla re dule re gopola gore “Modimo ke setšhabelo sa rena.”—Ps. 62:8.


text:
TABA YA LETLAKALA LA KA NTLE | MODIMO O LEBELELA NTWA BJANG?
Pono ya Modimo ka Ntwa Lekgolong la Pele la Nywaga
Batho ba be ba gateletšwe. Ga go pelaelo gore go swana le borakgolokhukhu ba bona, Bajuda ba lekgolong la pele la nywaga ba ile ba rapela leboelela gore Modimo a ba imolle, nakong ye e le ge ba rapelela go imollwa jokong e gatelelago ya Mmušo wa Roma. Ke moka ba ile ba kwa ka Jesu. Na o be a tla ipontšha e le Mesia yo a holofeditšwego? Ga go makatše ge ba bantši ‘ba be ba holofetše gore motho yo e be yena yo a bego a tlo hlakodiša Isiraele’ go bagateledi ba yona ba Baroma. (Luka 24:21) Eupša ga se ba ka ba imollwa. Go e na le moo, ka 70 C.E., madira a Baroma a ile a tla gomme a fediša Jerusalema le tempele ya yona.
Go ile gwa direga’ng? Ke ka baka la’ng Modimo a se a ka a lwela Bajuda, bjalo ka ge a ile a dira nakong e fetilego? Goba ke ka baka la’ng a se a ba dumelela gore ba yo lwa gore ba itokolle kgatelelong? Na pono ya Modimo ka ntwa e be e fetogile? Aowa. Eupša go be go na le selo seo se fetogilego kudu ka Bajuda. Ba be ba ganne Morwa wa Modimo, Jesu, e le Mesia. (Ditiro 2:36) Ka baka leo, ba ile ba loba tswalano ya bona e kgethegilego le Modimo e le setšhaba.—Mateo 23:37, 38.
Setšhaba sa Bajuda le Naga ya sona ya Kholofetšo di be di se sa šireletšwa ke Modimo, le gona Bajuda ba be ba ka se sa kgona go lwa dintweng tšeo Modimo a bego a di dumeletše goba a di thekga. Ka ge Jesu a be a boletše e sa le pele, ditšhegofatšo tšeo di tlišwago ke go amogelwa ke Modimo di ile tša tlošwa setšhabeng sa Isiraele ya nama gomme tša fetišetšwa setšhabeng se sefsa, e lego setšhaba sa moya, seo ka morago go bolelwago ka sona ka Beibeleng e le “Isiraele ya Modimo.” (Bagalatia 6:16; Mateo 21:43) Phuthego ya Bakriste bao ba tloditšwego ka moya e ile ya itlhatsela e le Isiraele ya Modimo ya moya. Lekgolong la pele la nywaga, ba ile ba botšwa ka go lebanya gore: “Bjale le setšhaba sa [Modimo].”—1 Petro 2:9, 10.
Ka ge bjale Bakriste ba lekgolong la pele la nywaga e be e le ‘setšhaba sa Modimo,’ na Modimo o ile a se lwela, e le gore a se lokolle kgatelelong ya Baroma? Goba na o ile a se dumelela gore se lwe le bagateledi ba sona? Aowa, ga se a dira bjalo. Ka baka la’ng? Ge go tliwa dintweng tšeo di dumeletšwego ke Modimo, ke Modimo feela yo a dirago phetho ya gore dintwa tšeo di tla lwewa neng, bjalo ka ge sehlogo se se fetilego se bontšhitše. Modimo ga se a ka a lwela Bakriste ba lekgolong le pele la nywaga dintweng, goba go ba dumelela go lwa dintweng tšeo e sego tša bodumedi. Go molaleng gore lekgolong la pele la nywaga e be e se nako ya Modimo ya gore a lwantšhe bokgopo le kgatelelo.
Ka go re’alo, go swana le bahlanka ba Modimo ba bogologolo, Bakriste bao ba lekgolong la pele la nywaga ba be ba swanetše go leta go fihlela nakong ya Modimo ya go fediša bokgopo le kgatelelo. Ge ba sa letile, Modimo o be a se a ba dumelela gore ba lwe le manaba a bona. Jesu Kriste o ile a hlalosa se gabotse dithutong tša gagwe. Ka mohlala, ga se a ka a laela balatedi ba gagwe gore ba lwe dintweng, eupša go e na le moo o ile a ba botša gore: “Tšwelang pele le rata manaba a lena le go rapelela bao ba le tlaišago.” (Mateo 5:44) Ge Jesu a be a bolela e sa le pele ka nako yeo Jerusalema ya lekgolong la pele la nywaga e bego e tla hlaselwa ke madira a Baroma, ga se a laela barutiwa ba gagwe gore ba dule gomme ba lwe, eupša o ile a ba laela gore ba tšhabe—e lego seo ba se dirilego.—Luka 21:20, 21.
Go oketša moo, moapostola Paulo o ile a budulelwa go ngwala gore: “Le se ke la itefeletša, ... gobane go ngwadilwe gwa thwe: ‘Tefetšo ke ya ka, ke tla lefetša, go re’alo Jehofa.’” (Baroma 12:19) Paulo o tsopola seo Modimo a bego a se boletše nywagakgolong e fetilego bjalo ka ge go begilwe go Lefitiko 19:18 le go Doiteronomio 32:35. Ka ge re bone sehlogong se se fetilego, tsela e nngwe yeo Modimo a bego a e diriša go lefeletša batho ba gagwe mehleng ya bogologolo e be e le ka go ba thuša go lwa le manaba a bona. Ka go re’alo mantšu a Paulo a bontšha gore pono ya Modimo ka ntwa e be e se ya fetoga. Lekgolong la pele la nywaga, Modimo o be a sa dutše a lebelela ntwa e le tsela ya maleba ya go lefetša bahlanka ba gagwe le go fediša mekgwa e fapafapanego ya kgatelelo le bokgopo. Lega go le bjalo, go swana le ge go be go le bjalo nakong e fetilego, ke Modimo feela yo a bego a dira phetho ya gore dintwa tšeo di be di tla lwewa neng le gore ke mang yo a bego a tla lwa go tšona.
Go molaleng gore Modimo ga se a ka a dumelela Bakriste ba lekgolong la pele la nywaga gore ba lwe dintweng. Eupša go thwe’ng ka lehono? Na lehono Modimo o dumeletše sehlopha le ge e le sefe sa batho gore se lwe dintweng? Goba na gona bjale ke nako ya gore Modimo a tsene ditaba gare gomme a lwele bahlanka ba gagwe? Ge e le gabotse Modimo o lebelela ntwa bjang lehono? Sehlogo sa mafelelo lelokelelong le la dihlogo se tla araba dipotšišo tšeo.


text:
BAFSA BA A BOTŠIŠA
Nka Lebeletšana Bjang le Diphošo tša ka?
O be o ka dira’ng?
Bala seo se diragaletšego Karina gomme o ipee boemong bja gagwe. O be o tla dira’ng ge nkabe o le yena?
Karina: “Ke be ke otlela ka lebelo la go šiiša ge ke be ke eya sekolong ke moka lephodisa la nkemiša gomme la nnea thekethe. Ke be ke nyamile kudu! Ke ile ka botša Mma gomme yena a re ke botše Tate—seo e be e le selo seo ke bego ke sa nyake go se dira.”
Ke’ng seo o bego o ka se dira?
Kgetho ya Pele: O be o ka homola wa se bolele o holofela gore Tate a ka se tsoge a tsebile.
Kgetho ya Bobedi: O be o ka botša Tate seo ge e le gabotse se diregilego.
O ka lekega go tšea Kgetho ya Pele. E bile mmago a ka no ba a nagana gore o boditše tatago. Eupša go na le mabaka a kwagalago a gore o ipolele diphošo tša gago—go sa šetšwe gore ke thekethe goba selo se sengwe.
Mabaka a mararo ao a dirago gore o amogele diphošo tša gago
1. Ka ge e le selo se sebotse go se dira. Ge Beibele e hlalosa tsela yeo Bakriste ba swanetšego go itshwara ka yona e re: “Re rata go itshwara ka go botega dilong tšohle.”—Baheberu 13:18.
“Ke be ke leka ka thata go botega le go amogela ditlamorago tšeo di tlišwago ke ditiro tša ka—le go amogela diphošo tša ka gateetee ge ke se na go di dira.”—Alexis.
2. Batho gantši ba swarela batho bao ba dumelago diphošo tša bona. Beibele e re: “Yo a bipago dikarogo tša gagwe a ka se atlege, eupša yo a ipobolago tšona gomme a di tlogela o tla gaugelwa.”—Diema 28:13.
“Ga go bonolo gore o dumele diphošo tša gago, eupša ke yona tsela yeo e tla dirago gore batho ba go bote. Ba a bona gore o a botega. Ge o dumela diphošo tša gago, o dira gore selo se sebe e be se sebotse.”—Richard.
3. Sa bohlokwa le go feta ke gore seo se thabiša Jehofa Modimo. Beibele e re: “Motho wa moradia o šišimiša Jehofa, eupša Modimo o gwerana kgauswi le baloki.”—Diema 3:32.
“Ka morago ga ge ke dirile phošo e kgolo, ke thoma go lemoga gore ke swanetše go bolela phošo yeo le go e amogela. Ga go tsela yeo Jehofa a ka ntšhegofatšago ge e ba ke sa dire dilo ka tsela ya gagwe.”—Rachel.
Ka gona Karina o ile a lebeletšana bjang le phošo ya gagwe? O ile a leka go utela tatagwe sephiri sa thekethe yeo a e hweditšego. Eupša go se go ye kae sephiri sa gagwe se ile sa utologa. Karina o re: “Moo e ka bago ngwaga ka morago, ge tate a be a bala dipego tša rena tša inšorense o ile a bona gore go na le thekethe yeo e lego ka leina la ka. Ke ile ka ikhwetša ke le bothateng—le mma le yena o be a befedišitšwe ke gore ga se ka dira seo a itšego ke se dire!”
Seo a ithutilego sona: Karina o re: “Go se bolele diphošo tša gago go napa go senya dilo le go feta. O sa dutše o tla patelela diphošo tša gago ka morago!”
Kamoo o ka ithutago diphošong tša gago
Ka moka ga rena re dira diphošo. (Baroma 3:23; 1 Johane 1:8) Ka ge re šetše re bone, go dumela diphošo tša gago go bontšha gore o na le boikokobetšo le gore o godile—e bile yeo ke tsela e kaone ya go dira dilo.
Se sengwe seo o ka se dirago ke go ithuta diphošong tša gago. Ka maswabi, bafsa ba bangwe ga ba ithute diphošong tša bona! Ba ka ikwa go swana le kamoo mofsa yo mongwe yo a bitšwago Priscilla a ilego a ikwa ka gona. O itše: “Ke be ke dula ke ikwa ke nolegile mooko ka diphošo tša ka. Ke be ke inyatša, ka gona diphošo tša ka e be eka ke morwalo o mogolo kudu woo nka se kgonego go o rwala. Ke ikwa ke nolega mooko gomme ke ipona ke se na mohola.”
Na o fela o ikwa ka tsela yeo ka dinako tše dingwe? Ge e ba go le bjalo, gona gopola se: Go dula o nagana ka diphošo tša gago tša nako e fetilego go swana le go lebelela seiponeng sa koloi o dutše o otlela. Go dula o nagana ka diphošo tša nako e fetilego go tla go dira gore o ikwe o se na mohola gomme seo se ka go dira gore o felelwe ke matla a go lebeletšana le ditlhohlo tšeo di sa tlago.
Go e na le moo, ke ka baka la’ng o sa be le pono e lekalekanego ka dilo?
“Lebelela diphošo tša gago tša nako e fetilego gomme o ithute go tšona gore o se sa hlwa o di bušeletša. Eupša o se ke wa dulela go nagana ka tšona go fihlela di go nyamiša.”—Elliot.
“Ke leka go lebelela diphošo tšeo ke di dirilego e le selo seo ke ithutago go sona ka go ithuta go tšwa phošong e nngwe le e nngwe yeo ke e dirilego gore di nthuše go ba motho yo mokaone le go swaragana le boemo ka tsela e kaone nakong e tlago. Ye ke tsela e kaone ya go nagana ka diphošo tša nakong e fetilego ka ge se se tla go thuša go gola.”—Vera.


text:
Beibele Yeo e Diretšwego Go se Hlagale ka Pela
Dihlatse tša Jehofa di lebelela Beibele e le bohlokwa kudu go feta puku le ge e le efe. Di e ithuta yona ka mehla le go e diriša go ruta ba bangwe ditaba tše dibotse tša Mmušo wa Modimo. (Mateo 24:14) Ka ge Dibeibele tša tšona di dirišwa ka mehla, se se dira gore di hlagale ka pela. Ka gona, Dihlatse di dirile maiteko a magolo go kgonthišetša gore Phetolelo ya Lefase le Lefsa ya Mangwalo a Makgethwa e kaonefaditšwego ya 2013 e be e bogegago le go se hlagale ka pela.
Go be go nyakega gore Beibele ye e mpsha e tie. Ge baemedi ba Dihlatse bao ba šomago mafelong a go gatiša dipuku le dipukwana kua Wallkill, New York, U.S.A., ba be ba kopane le molaodi yo mongwe wa khamphani yeo e dirago dipuku ba boledišana le yena ka maikemišetšo a bona a go tšweletša Beibele ye, molaodi yoo o ba boditše gore: “Ga go kgonege go dira Beibele yeo le e nyakago.” O okeditše ka gore: “Ke therešo gore Dibeibele tše dintši di diretšwe gore di bogege ge di le tafoleng goba rakeng ya dipuku—eupša seo se nyamišago ke gore ga se tša tia.”
Dikgatišo tša pejana tša Phetolelo ya Lefase le Lefsa di be di sa tia—ka dinako tše dingwe di be di kgeiga ge go ge go fiša kudu. Bašomi ba ba lefelong la kgatišo ba ile ba hlahloba matlakala a ka ntle a Beibele, dikgomaretši le mekgwa e sa swanego ya go dira dipuku e le gore ba tšweletše Beibele yeo e bego e tla kgona go dirišwa ka mehla tlase ga maemo a sa swanego a leratadima. Go ya ka seo ba se hweditšego, ba ile ba tšweletša Dibeibele tšeo ba dirilego diteko ka tšona gomme ba di romela go Dihlatse tšeo di tšwago dinageng tša go ba le maemo a go se swane a leratadima, go tloga dinageng tšeo di fišago kudu go ya go tšeo di tonyago kudu.
Ka morago ga dikgwedi tše tshelelago, Dibeibele tšeo di ile tša bušetšwa morago gore di hlahlobje. Ke moka, bašomi bao ba ile ba kaonefatša Dibeibele tšeo gomme ba di romela gape go Dihlatse. Ka kakaretšo, Dihlatse di ile tša romelwa Dibeibele tše 1 697 gore go dirwe diteko ka tšona. Ka phošo, tše mmalwa tša tšona di ile tša se swarwe gabotse. Ka mohlala, Beibele e nngwe e ile ya nelwa ke pula bošego ka moka gomme e nngwe ya nwelela meetseng a mafula ao a bakilwego ke ledimo le legolo. Dipoelo tša diteko tšeo di thušitše go bona ge e ba Dibeibele tšeo di tiile goba go se bjalo.
Ka 2011, ge go be go dirwa diteko, Dihlatse di ile tša reka motšhene o mofsa wa lebelo le legolo wa go dira dipuku le dipukwana mafelong a tšona a bogatišetšo a kua Wallkill Ebina le Japane. Tabakgolo e be e se feela go tšweletša Dibeibele tše di lekanego tšeo di bego di tla lokollwa sebokeng sa ngwaga le ngwaga, eupša gape go be go swanetše go gatišwa Dibeibele tšeo di swanago mafelong ao.
Go Dira Matlakala a ka Ntle ao a Kobegago go Ile gwa Baka Mathata
Mathomong a 2012, mafelo a a mabedi a ile a thoma go diriša matlakala a ka ntle ao a manegilwego ka polasitiki kgatišong ya Phetolelo ya Lefase le Lefsa yeo e bego e dutše e le gona ka mmala o moso le o mohwibidu. Lega go le bjalo, metšhene ye e mefsa e be e diriša sekgomaretši le polasitiki go manega matlakala a ka ntle a Beibele ao a se a hlwago a dirwa diteko, ke moka matlakala ao a ka ntle a tšweleditšwego a be a kobega kudu gateetee ge a be a kgomaretšwa Beibeleng. Maiteko a pele a go rarolla bothata bjo a ile a folotša, ka gona go tšweletšwa ga Beibele go ile gwa emišwa.
Badiri ba bangwe ba ditlabakelo tša matlakala a ka ntle a dipuku ba lemogile gore dipuku tšeo di dirilwego ka matlakala a ka ntle a boleta di na le bothata bja go kobega e bile go ka thatafa go fediša bothata bjo. Lega go le bjalo, go e na le gore Dihlatse di diriše matlakala a thata, di ile tša ikemišetša go tšweletša Beibele yeo e nago le matlakala a ka ntle a boleta ao a tla dirago gore e dule e bogega. Ka morago ga dikgwedi tše nne tša go dira diteko tša go tšweletša letlakala la ka ntle la Beibele leo le sa hlagalego ka pela moo go akareditšego go kopanywa ga dikgomaretši le polasitiki, Dihlatse di ile tša hwetša ditlabakelo tšeo di ka di dirišago go dira letlakala le ke moka se se ile sa dira gore mošomo wa go tšweletša Beibele o tšwele pele—ga bjale di diriša letlakala le boleta le leo le sa kokomogego.
Mošomo o Ile wa Emišwa Gape
Ka September 2012, go ile gwa laelwa gore mafelo a go gatiša a kgaotše go gatiša kgatišo ya nakong yeo ya letlakala la boleta gomme Dibeibele tšeo ka moka di romelwe diphuthegong, ke moka go letelwe go tšweletšwa ga kgatišo e kaonefaditšwego ya Phetolelo ya Lefase le Lefsa. Kgatišo ye e be e tla lokollwa ka October 5, 2013, sebokeng sa ngwaga le ngwaga sa Watch Tower Bible and Tract Society of Pennsylvania.
Ka Labohlano, August 9, 2013, mafelo a go gatiša a ile a romelwa difaele tša elektroniki tša go gatiša Beibele ye e mpsha gomme letšatšing le le latelago gwa thongwa ka modiro wa go gatiša. Ka August 15, Beibele ya mathomo e feletšego e ile ya tšweletšwa. Dibekeng tše šupago tše di latetšego, bao ba šomago mafelong a go gatiša dipuku le dipukwana kua Wallkill le Ebina ba be ba šoma bošego le mosegare go tšweletša le go romela Dibeibele tše fetago tše 1 600 000, gore motho yo mongwe le yo mongwe yo a tlago go ba gona lenaneong la seboka sa ngwaga le ngwaga a ikhweletše kopi.
Le ge Beibele ye e mpsha e le e botse e bile e diretšwe gore e se hlagale ka pela, e hupere molaetša o neago bophelo le wo bohlokwa kudu. Letšatši ka morago ga go hwetša Beibele ya gagwe e mpsha, mosadi yo mongwe yo a tšwago kua United States o ngwadile gore: “Ka baka la kgatišo ye e mpsha, bjale ke kgona go kwešiša Beibele gakaone.”
Ithute ka mo go oketšegilego
Go Tšweletšwa ga Dibeibele ka Boati
Bona kamoo lefelo la rena la go gatiša la kua Japane le tšweletšago Dibeibele ka boati bakeng sa tšhemo ya lefaseng ka bophara.
Beibele
—E na le Molaetša Ofe?
Molaetša o mogolo wa Beibele ke ofe?


text:
Tlhatlamano ya Dihlogo tša Morokami tša 2014
Yeo e bontšhago kgwedi ya tokollo yeo sehlogo se tšwelelago go yona
BEIBELE
BEIBELE E FETOŠA MAPHELO
Di be di Diriša Beibele go Araba Potšišo e Nngwe le e Nngwe (I. Lamela), 4/1
Ga go Moo ke Bego ke Eya Gona Ntle le Sethunya sa ka (A. Lugarà), 7/1
Ke be ke Elwa Ntwa ya go Fediša go Hloka Toka le Bošoro (A. Touma), 8/1
Kholofetšo ya Lefase la Paradeise e Fetošitše Bophelo bja ka! (I. Vigulis), 2/1
BOPHELO LE DIKA TŠA BOKRISTE
DIHLATSE TŠA JEHOFA
DIHLOGO TŠE ITHUTWAGO
Go Lebeletšana le Bofelo bja Lefase le la Kgale re le Ngatana e Tee, 12/15
Hlankela Modimo ka Potego go sa Šetšwe “Ditlaišego tše Dintši,” 9/15
Na o Kgodišegile Gore o Hweditše Therešo? Ka Baka la Eng? 9/15
“O Rate Moagišani wa Gago ka Mokgwa wo o Ithatago ka Wona,” 6/15
Re Swanetše go ba ba Bakgethwa Boitshwarong bja Rena ka Moka, 11/15
Thuša ba Bangwe go Fihlelela Bokgoni bja Bona ka Botlalo, 6/15
Tšeela Godimo Tokelo ya Gago ya go Šoma Gotee le Jehofa! 10/15
DIPHIHLELO
Bophelo bjo bo Putsago Tirelong ya Modimo (P. Carrbello), 9/1
Dilo Tšeo ke di Thabetšego Tirelong ya Jehofa (M. Olson), 10/15
Tirelo ya Nako e Tletšego—Moo e Ilego ya Ntebiša Gona (R. Wallen), 4/15
DIPOTŠIŠO TŠE TŠWAGO GO BABADI
Bajuda ba be ba na le mabaka afe a go ‘letela’ Mesia? (Lu 3:15), 2/15
Bao ba tsošitšwego “ba ka se nyale le ge e le go nyalwa”? (Lu 20:34-36), 8/15
Na Jehofa o dumelela Mokriste go hloka dijo? (Ps 37:25; Mat 6:33), 9/15
JEHOFA
Ke ka Baka la Eng Modimo a Dumelela ba Matla ba Gatelela ba se Nago Matla? 2/1
JESU KRISTE
TŠE DI TSWAKANEGO
Batsomi ba Therešo ba Bararo ba Lekgolong la bo-16 la Nywaga, 6/1
Ke ka Baka la Eng Dilo tše Mpe di Diragalela Batho ba go Loka? 7/1
Ke ka Baka la Eng Disenyi di be di Robja Maoto ge di be di Bolawa? 5/1
Kamoo Baagi ba Dikepe ba Bego ba Thiba Gore di se Tsene ke Meetse, 7/1
Ke ka Baka la Eng re Rapelela Gore Mmušo wa Modimo o tle? 10/1


text:
Potšišo 2: Go tla Direga Eng ge ke Ehwa?
ROMAN e be e sa le mošemanyana ge mogwera wa gagwe wa paale a be a ehwa kotsing ya koloi. O re: “Go hlokofala ga mogwera wa ka go ile gwa nkhudua maikwelong o šoro. Ke tšere nywaga e mentši ka morago ga kotsi yeo ke ipotšiša gore go direga eng go rena ge re ehwa.”
Ke ka baka la eng go botšišwa potšišo ye?
Go hwa ga batho go bonagala go sa tlwaelege. Go sa šetšwe nywaga ya rena, ka tlwaelo ga re nyake go hwa. Ba bantši ba boifa seo se tlago go direga ka morago ga lehu.
Ba bangwe ba re karabo ke efe?
Batho ba bantši ba dumela gore ge motho a ehwa karolo e itšego ya gagwe e tšwela pele e phela. Ba dumela gore batho ba lokilego ba tla putswa legodimong, mola bao e bego e le ba babe ba tla otlwa ka mo go sa felego bakeng sa dibe tša bona. Ba bangwe ba nagana gore ge motho a ehwa o kgaotša go ba gona e bile o feleletša a lebetšwe ka mo go feletšego.
Karabo yeo e umaka eng?
Karabo ya pele e umaka gore ge motho a ehwa ga a hwe e le ka kgonthe. Ya bobedi e umaka gore bophelo ga bo na morero. Bao ba dumelago kgopolo ye ya mafelelo ba ka ba le kgopolo ye yeo e bolayago: “A re jeng gomme re nweng, gobane gosasa re tla hwa.”—1 Bakorinthe 15:32.
Ke eng seo Beibele e se rutago?
Beibele ga e rute gore ge motho a ehwa karolo e itšego ya gagwe e tšwela pele e phela. Modimo o buduletše Kgoši Solomone gore a ngwale gore: “Bao ba phelago ba a tseba gore ba tlo hwa; eupša ge e le bahu ga ba tsebe selo le gatee.” (Mmoledi 9:5) Bao ba sa ‘tsebego selo’ ba tloga ba sa lemoge dilo tšeo di ba dikologilego. Ga ba kgone go kwa goba go dira selo le ge e le sefe. Ka baka leo, bahu ba ka se thuše goba go gobatša bao ba phelago.
Go fapana le seo ba bantši ba se dumelago, Modimo o be a se a bopela batho gore ba hwe. O bopile motho wa mathomo, Adama, a ena le tebelelo ya go phela ka mo go sa felego mo lefaseng. Nako feela yeo ka yona Modimo a ilego a bolela ka lehu ke ge a be a botša Adama ka kotlo ya go se kwe. O ile a iletša Adama go ja dienywa tša sehlare se itšego gomme a mo lemoša gore ge a be a ka di ja, o be a tla “hwa lehu.” (Genesi 2:17) Ge nkabe Adama le Efa ba ile ba dula ba ekwa, bona gotee le ditlogolo tša bona ka moka tšeo di bego di botegela Modimo ba be ba tla phela ka mo go sa felego mo lefaseng.
Adama o ile a kgetha go hlokomologa temošo ya Modimo. O ile a dira sebe ge a be a sa kwe Modimo, ka gona o ile a hwa. (Baroma 6:23) Ga go na karolo ya Adama yeo e phologilego lehu. Go e na le moo, ge Adama a be a ehwa o ile a kgaotša go ba gona. Modimo o boditše Adama gore: “O tla ja dijo ka kudumela ya sefahlego sa gago go fihlela o boela mmung, gobane o ntšhitšwe go wona. Gobane o lerole gomme o tla boela leroleng.” (Genesi 3:19) Ka ge batho ka moka ba etšwa go Adama, re abetše sebe le lehu go yena.—Baroma 5:12.
Go sa šetšwe kgetho e mpe ya Adama, Modimo o tla phethagatša morero wa Gagwe wa go tlatša lefase ka ditlogolo tša Adama. (Genesi 1:28; Jesaya 55:11) Go se go ye kae, Jehofa o tla tsoša bontši bja batho bao ba hwilego. Ge moapostola Paulo a bolela ka nako yeo o itše: “Go tla ba le tsogo ya ba lokilego gotee le ba sa lokago.”—Ditiro 24:15.
Roman, yo a tsopotšwego pejana, o ile a ithuta Beibele le seo e se rutago ka lehu le ka Jehofa Modimo. Seo a ithutilego sona se ile sa mo kgoma kudu. Bala pego ya gagwe go letlakala 11 la makasine wo.
Ithute ka mo go oketšegilego
Bahu ba Kae?
Ithute seo Beibele e se bolelago ka gore bahu ba kae le gore ke ka baka la’ng batho ba ehwa.
Na go na le Kholofelo ka Bahu?
Ke ka baka la eng Modimo a ka bušetša batho bao ba sa lokago bophelong?


text:
Thapelo—Na Modimo o tla e Kwa le go e Araba?
POTŠIŠO e lego ka mo godimo e tsoša kgahlego e kgolo le go nyaka go tseba. Beibele e bontšha gore Jehofa o theetša dithapelo lehono. Gore o kwa dithapelo tša rena goba ga a di kwe go ithekgile kudu ka rena.
Jesu o ile a sola baetapele ba bodumedi ba mehleng ya gagwe bao ba bego ba rapela ka boikaketši; ba be ba nyaka go bonala ba lokile pele ga batho. O ile a re batho ba bjalo ba tla hwetša “moputso wa bona ka botlalo,” e le ge a e-ra gore ba tla hwetša feela seo ba se nyakago kudu, go bonwa ke batho, e sego seo ba se hlokago kudu, e lego go theetšwa ke Modimo. (Mateo 6:5) Ka mo go swanago lehono, ba bantši ba rapela go ya ka thato ya bona e sego ya Modimo. Ka ge ba hlokomologa melao ya Beibele ya motheo yeo re e ahla-ahlilego, ga ba theetšwe ke Modimo.
Lega go le bjalo, go thwe’ng ka wena? Na Modimo o tla kwa le go araba dithapelo tša gago? Karabo ga se ya ithekga ka morafo, setšhaba, goba maemo a gago setšhabeng. Beibele e re kgonthišetša ka gore: “Modimo ga a bebe sefahlego, eupša setšhabeng se sengwe le se sengwe motho yo a mmoifago gomme a dira go loka o a amogelega go yena.” (Ditiro 10:34, 35) Na mantšu ao a hlalosa wena? Ge e ba o boifa Modimo, o mo tšeela godimo kudu, o boifa go mo nyamiša. Ge e ba o dira go loka, o nyaka go dira seo Modimo a rego se lokile go e na le go dira thato ya gago goba ya batho ba bangwe. Na ruri o nyaka gore Modimo a theetše dithapelo tša gago? Beibele e go lebiša pakaneng ya gago. *
Go ba gona, ba bantši ba nyaka gore Modimo a arabe dithapelo tša bona ka mohlolo. Gaešita le mehleng ya Beibele, Modimo o be a dira mehlolo e bjalo ka sewelo. Ka dinako tše dingwe go be go feta nywaga-kgolo magareng ga mohlolo o begilwego le woo o o latetšego. Go feta moo, Beibele e bontšha gore mehla ya mehlolo e fedile ka morago ga matšatši a baapostola. (1 Bakorinthe 13:8-10) Na se se bolela gore Modimo ga a arabe dithapelo lehono? Ga go bjalo le gatee! Ela hloko tše dingwe tša dithapelo tšeo a di arabago.
Modimo o nea bohlale. Jehofa ke Mothopo o mogolo wa bohlale ka moka bja kgonthe. O bo nea ka bolokologi, o bo nea bao ba tsomago tlhahlo ya gagwe le bao ba nyakago go phela ka yona.—Jakobo 1:5.
Modimo o nea moya wa gagwe o mokgethwa le mehola ya wona ka moka. Moya o mokgethwa ke matla a Modimo a šomago. Ga go na matla a fetago a. O ka re thuša go kgotlelela diteko. O ka re nea khutšo ge re le tlalelong. O ka re thuša go hlagolela dika tše dibotse le tšeo di rategago. (Bagalatia 5:22, 23) Jesu o ile a kgonthišetša balatedi ba gagwe gore Modimo o nea moya wo ka seatla se se bulegilego.—Luka 11:13.
Modimo o nea bao ba mo tsomago ka phišego tsebo. (Ditiro 17:26, 27) Go dikologa lefase, go na le batho bao ba tsomago therešo ka potego. Ba nyaka go tseba ka Modimo—gore leina la gagwe ke mang, morero wa gagwe ka lefase le ka batho ke ofe le gore ba ka mmatamela bjang. (Jakobo 4:8) Dihlatse tša Jehofa di kopana le batho ba mohuta woo gantši gomme di thabela go diriša Beibele go araba dipotšišo tše bjalo.
Na ke ka baka leo o tšerego makasine wo? Na o nyaka Modimo? Mohlomongwe ye ke tsela yeo a arabago thapelo ya gago ka yona.


text:
O Swanetše go Dira’ng Gore o Kwešiše Beibele?
Karabo ya Beibele
Beibele e hlalosa seo o swanetšego go se dira gore o e kwešiše. Go sa šetšwe setlogo sa gago, molaetša wa Modimo wo o lego ka Beibeleng ga o ‘
thata gore o ka o phetha, le gona ga o kgole.’—Doiteronomio 30:11.
Dilo tšeo di ka go thušago go kwešiša Beibele
E ba le pono e nepagetšego. Amogela Beibele e le Lentšu la Modimo. Ikokobetše ka gobane Modimo o ganetša bao ba ikgogomošago. (1 Bathesalonika 2:13; Jakobo 4:6) Lega go le bjalo, phema go ba madumelatšohle—Modimo o nyaka gore o diriše ‘
matla a gago a tlhaologanyo.’—Baroma 12:1, 2.
Rapelela bohlale. Go Diema 3:5, Beibele e re: “
O se ke wa ithekga ka tlhaologanyo ya gago.” Go e na le moo, ‘
tšwela pele o kgopela Modimo’ gore a go nee bohlale bja go kwešiša Beibele.—Jakobo 1:5.
E bale ka mehla. O tla holega kudu ge o bala Beibele ka mehla go e na le go e bala ka sewelo.—Joshua 1:8.
E bale ka dihlogo. Go ithuta Beibele go ya ka dihlogo, e lego go hlahloba seo Beibele e se bolelago ka sehlogo se itšego, ke tsela e kaone ya go ithuta seo Mangwalo a se rutago. Thoma pele ka go ithuta “
dithuto tša motheo,” ke moka o “
gatele pele go tše di tiilego.” (Baheberu 6:1, 2, Easy-to-Read Version) O tla hwetša gore o ka kgona go bapiša Mangwalo ke moka wa ithuta gore dikarolo tše dingwe tša Beibele di kgona go hlalosa tše dingwe, gaešita le tšeo go lego “
thata go di kwešiša.”—2 Petro 3:16.
Kgopela thušo go ba bangwe. Beibele e re kgothaletša gore re kgopele thušo go ba bangwe bao ba e kwešišago. (Ditiro 8:30, 31) Dihlatse tša Jehofa di swarela batho thuto ya mahala ya Beibele. Go etša Bakriste ba lekgolong la pele la nywaga, di diriša Mangwalo go thuša ba bangwe go kwešiša seo ge e le gabotse Beibele e se rutago.—Ditiro 17:2, 3.
Dilo tšeo di ka se go thušego
Bohlale bja gago goba go rutega. Baapostola ba 12 ba Jesu ba be ba kwešiša Mangwalo e bile ba a ruta ba bangwe, gaešita le ge batho ba bangwe ba be ba ba tšea e le “
ba sa rutegago le ba tlwaelegilego.”—Ditiro 4:13.
Tšhelete. O ka ithuta seo Beibele e se rutago mahala. Jesu o boditše barutiwa ba gagwe gore: “
Le amogetše feela, neang feela.”—Mateo 10:8.
Ithute ka mo go oketšegilego
Ke ka Baka la Eng o Swanetše go Ithuta Beibele?
Beibele e nea dikarabo tša dipotšišo tša bohlokwa go batho ba dimillione lefaseng ka bophara. Na o ka rata go ba yo mongwe wa bona?
Beibele—Puku e Tšwago go Modimo
Beibele e ka go thuša bjang gore o lebeletšane le mathata a motho ka noši? Ke ka baka la’ng o swanetše go bota diporofeto tša yona?
Go Hwetša Thušo ya go Kwešiša Beibele
Ge e ba Beibele e ngwaletšwe gore e kwešišwe, ke ka baka la’ng go nyakega gore o thušwe go e kwešiša?


text:
Dipotšišo tša Beibele di a Arabja
Ke bomang bao ba tlago go ya legodimong, le gona ka baka la eng?
Batho ba dimilione ba kganyoga go yo phela legodimong. Jesu o boletše gore baapostola ba gagwe ba botegago ba be ba tla phela moo. Pele a e hwa, o ile a holofetša go ba lokišetša lefelo le Tatagwe wa legodimong.—Bala Johane 14:2.
Ke ka baka la’ng batho bao ba tšwago lefaseng ba tla tsošetšwa bophelong bja legodimong? Ba tla dira’ng moo? Jesu o boditše baapostola ba gagwe gore e tla ba dikgoši. Ba tla buša godimo ga lefase.—Bala Luka 22:28-30; Kutollo 5:10.
Na batho ka moka ba lokilego ba ya legodimong?
Dinageng tše dintši, ke batho ba sego kae feela bao e lego babuši. Ka ge Jesu a tsošetša batho bophelong bja legodimong e le gore ba buše godimo ga lefase, re ka letela gore bao ba kgethwago e be ba sego kae. (Luka 12:32) Beibele e bolela ka go lebanya gore ke ba bakae bao ba tlago go buša le Jesu.—Bala Kutollo 14:1.
Jesu o lokišeditše balatedi ba bangwe ba gagwe mafelo legodimong. Na o tseba seo ba tlago go se dira moo?
Bao ba yago legodimong ga se bona feela bao ba tlago go hwetša moputso. Balata ba botegago ba Mmušo wa Jesu ba tla thabela bophelo bjo bo sa felego paradeiseng e tsošološitšwego mo lefaseng. (Johane 3:16) Ba bangwe ba tla tsena Paradeiseng ka go phologa phedišong ya tshepedišo ya gona bjale e kgopo ya dilo. Ba bangwe ba tla tsena ka go tsošwa bahung.—Bala Psalme 37:29; Johane 5:28, 29.
Ithute ka mo go oketšegilego
Mmušo wa Modimo ke Eng?
Batho ba bantši ba tseba Thapelo ya Morena. Ke eng seo se bolelwago ke polelwana: “Mmušo wa gago a o tle”


text:
Lethabo la go Nea
“Go na le lethabo le legolo go neeng go feta go amogeleng.”—DITIRO 20:35.
Lebaka la ba bangwe la go keteka Keresemose.
Bjalo ka ge Jesu a boletše, go nea go thabiša bobedi monei le monewa. Ge ba phegelela go hwetša lethabo leo, ba bantši ba lebelela go fana dimpho e le se sengwe sa dilo tše dikgolo nakong ya Keresemose. Ka mohlala, nyakišišo e nngwe e hweditše gore gaešita le bothateng bja ngwagola bja tša boiphedišo, kua Ireland go be go letetšwe gore lapa le lengwe le le lengwe le diriše tšhelete ya ka godimo ga di-euro tše 500 (mo e ka bago R5 500) go reka dimpho tša Keresemose.
Ke ka baka la eng e le tlhohlo?
Ba bantši ba nagana gore go fana dimpho ka Keresemose go baka kgateletšego e kgolo, e sego lethabo le legolo. Bjang? Bareki ba bantši ba ikwa ba gapeletšega go reka dimpho tšeo ba se nago tšhelete ya go di reka. Le gona ka ge batho ba bantši ba reka dimpho ka nako e tee, mašaba le methaladi e metelele di dira gore batho ba bantši ba befedišwe ke go reka.
Ke melao efe ya motheo ya Beibele yeo e ka thušago?
Jesu o itše: “Tlwaelang go fa.” * (Luka 6:38) Ga se a ka a re go fanwe dimpho ka nako e itšego feela mo ngwageng ge go letetšwe gore batho ba dire bjalo. Jesu o kgothaleditše balatedi ba gagwe gore go fana dimpho e be tlwaelo ya bona, goba tsela ya bona ya bophelo.
“Anke yo mongwe le yo mongwe a dire feela kamoo a phethilego ka gona pelong ya gagwe, e sego ka go kgokgona goba ka go gapeletšwa, gobane Modimo o rata monei yo a neago ka go hlalala.” (2 Bakorinthe 9:7) Go ya ka puku e nngwe ya go hlalosa Beibele, kgwekgwe ya keletšo ya Paulo ke gore “ga go seo le ka mohla se swanetšego go newa ‘ka go gapeletšwa,’ ka maikwelo a gore yo mongwe o gapeletšwa go nea.” Go ba “monei yo a neago ka go hlalala” go ra gore ga se gwa swanela go ba le maikwelo a go ikwa o gapeletšega go nea motho yo a itšego selo se itšego ka nako e itšego—tsela yeo go fana dimpho ka Keresemose go lego ka gona.
“Ge e ba motho a ikemišeditše go nea, gona mpho e amogelega ka mo go kgethegilego go ya ka seo a nago le sona, e sego go ya ka seo a se nago sona.” (2 Bakorinthe 8:12) Modimo ga a nyake gore Bakriste ba tsene dikolotong e le gore ba reke dimpho tše di bitšago. Go e na le moo, ge motho a nea “go ya ka seo a nago le sona,” dimpho tša gagwe ga se feela tša go ithola kgwara eupša di “amogelelga ka mo go kgethegilego.” Seo se tloga se fapane kudu le molaetša wa babapatši ba nakong ya maikhutšo wa gore “reka gona bjale, gomme o lefe ka morago”!
^ ser. 8 Diphetolelo tše dingwe tša Beibele di fo re: “Neang.” Lega go le bjalo, Segerikeng sa mathomo, lediri la lentšu leo le umaka tiro e tšwelago pele. Bakeng sa go fetišetša moelelo o feletšego wa lentšu leo Jesu a le dirišitšego, Phetolelo ya Lefase le Lefsa e le fetoletše ka gore “tlwaelang go fa.”


text:
Sebe Seo se ka se Lebalelwego ke sa Mohuta Mang?
Karabo ya Beibele
Sebe seo se ka se lebalelwego ke ditiro tšeo di sepedišanago le mokgwa woo o dirago gore motho yo a dirilego sebe a se tsoge a lebaletšwe ke Modimo. Mokgwa woo o ka hlolwa ke eng?
Modimo o lebalela batho bao ba itsholago dibeng tša bona, ba latela melao ya gagwe maphelong a bona ke moka ba bontšha tumelo go Jesu Kriste. (Ditiro 3:
Baetapele ba bangwe ba bodumedi ba Bajuda mehleng ya Jesu ba ile ba dira sebe seo se ka se lebalelwego. Ba be ba tseba gore Jesu o be a thušwa ke moya o mokgethwa wa Modimo ge a be a dira mehlolo, lega go le bjalo, ba ile ba bolela gampe gore matla ao a bego a a diriša a tšwa go Sathane Diabolo.
Mehlala ya dibe tšeo di ka lebalelwago
Go ba morogaki o sa tsebe. Moapostola Paulo o kile a ba morogaki, eupša ka morago o ile a re: “Ke gaugetšwe, gobane ke dirile ka go se tsebe le ka go hloka tumelo.”
—1 Timotheo 1:13.
Bohlotlolo. Beibele e bolela ka batho ba bangwe bao ba kilego ba dira bohlotlolo eupša ka morago ba itshola gomme Modimo a ba lebalela.
—1 Bakorinthe 6:9-11.
“Na ke dirile sebe seo se ka se lebalelwego?”
Ge e ba o tloga o hloile sebe seo o se dirilego nakong e fetilego gomme o nyaka go fetoga, gona ga se wa dira sebe seo se ka se lebalelwego. Modimo a ka lebalela motho le ge a dira sebe setee gantši ge feela motho yoo pelo ya gagwe e itshola.
Batho ba bangwe ba ka nagana gore ba ka ba ba dirile sebe seo se ka se lebalelwego ka gobane ba tshwenywa ke maikwelo a go ba molato. Lega go le bjalo, Beibele e re ruta gore ga se ka mehla moo re ka tshepago maikwelo a rena. (Jeremia 17:9) Modimo ga se a re dumelela gore re ahlole batho ba bangwe—le ge e ka ba go ikahlola. (Baroma 14:
Na Judase Isikariote o dirile sebe seo se ka se lebalelwego?
Ee. Megabaru ya gagwe e ile ya mo dira gore a utswe tšhelete yeo e bego e neetšwe gore e phethe modiro o mokgethwa. E bile o ile a itira okare o be a tshwenyegile ka badiidi mola maikemišetšo a gagwe e be e le gore go tlišwe tšhelete e ntši gore a e utswe. (Johane 12:
Judase ga se a ka a bontšha gore o itshola e le ka nnete gore o dirile sebe. O ile a se ipobole go Modimo, eupša a ipobola go baetapele ba bodumedi bao a bego a dirišana le bona.
Ithute ka mo go oketšegilego
Na Modimo o tla Nthuša ge ke Rapela?
Na ruri Modimo o tshwenyegile ka mathata a rena?